# TEHNISKĀS ĪSTENOŠANAS PROCEDŪRAS:

**LICENCĒŠANA (*TIP-L*)**

STARP

# AMERIKAS SAVIENOTO VALSTU FEDERĀLĀS AVIĀCIJAS ADMINISTRĀCIJU

UN

# EIROPAS SAVIENĪBAS AVIĀCIJAS DROŠĪBAS AĢENTŪRU

|  |  |
| --- | --- |
|  |  |
| **FEDERĀLĀ AVIĀCIJAS ADMINISTRĀCIJA** | ***EASA***  **Eiropas Savienības Aviācijas drošības aģentūra** |

# Spēkā no 2021. gada 18. maija

|  |
| --- |
| **DOKUMENTA “TEHNISKĀS ĪSTENOŠANAS PROCEDŪRAS: LICENCĒŠANA (*TIP-L*)” PĀRSKATĪŠANAS VĒSTURE** |

|  |  |  |  |
| --- | --- | --- | --- |
| **Versija Nr.** | **Spēkā stāšanās datums** | **Pārskatīšanas apraksts** | **Sagatavoja** |
| Oriģināls |  | Oriģinālversija |  |

# Saturs

[A iedaļa. Iestāžu mijiedarbība 4](#_Toc72504310)

[1. Ievads 4](#_Toc72504311)

[2. Mērķis 5](#_Toc72504312)

[3. Definīcijas 5](#_Toc72504313)

[4. Piemērojamie noteikumi un vadlīnijas 7](#_Toc72504314)

[5. Saziņa 7](#_Toc72504315)

[6. Mācības 8](#_Toc72504316)

[7. *FAA* un *EASA* domstarpību interpretācija un risināšana 8](#_Toc72504317)

[8. Kopīgās gaisa kuģu apkalpju koordinācijas padomes (KGKAKP) sanāksmes 8](#_Toc72504318)

[9. Darba grupas / apakšgrupas 9](#_Toc72504319)

[10. Pārskatīšana 9](#_Toc72504320)

[11. Statistikas dati 9](#_Toc72504321)

[12. Sadarbība kvalitātes nodrošināšanas un standartizācijas darbībās 10](#_Toc72504322)

[1. papildinājums. *FAA*, *EASA* un ES aviācijas iestāžu kontaktinformācija 13](#_Toc72504323)

[B iedaļa. Procedūras ES *FCL* daļas privātpilota apliecības, instrumentālo lidojumu un/vai nakts lidojumu kvalifikācijas atzīmes izdošanai, pamatojoties uz *FAA* pilota sertifikātu un/vai instrumentālo lidojumu kvalifikācijas atzīmi 15](#_Toc72504324)

[1. Ievads 15](#_Toc72504325)

[2. Sākotnējais konversijas process 16](#_Toc72504326)

[3. Kvalifikācijas atzīmju derīguma termiņa pgarināšana un atjaunošana 26](#_Toc72504327)

[4. Papildu kvalifikācijas atzīmju konversija pēc sākotnējās konversijas 26](#_Toc72504328)

[5. Pārsūdzība un konfliktu risināšana 26](#_Toc72504329)

[1. papildinājums. Pieteikuma veidlapa 27](#_Toc72504330)

[2. papildinājums. Teorētisko zināšanu apliecināšana 30](#_Toc72504331)

[3. papildinājums. FAA pārbaudes vēstuļu piemēri 32](#_Toc72504332)

[C iedaļa. Procedūras *FAA* privātpilota sertifikāta un/vai instrumentālo lidojumu kvalifikācijas atzīmes izdošanai, pamatojoties uz ES *FCL* daļas pilota apliecību, instrumentālo lidojumu un/vai nakts lidojumu kvalifikācijas atzīmi 38](#_Toc72504333)

[1. Ievads 38](#_Toc72504334)

[2. Sākotnējais konversijas process 39](#_Toc72504335)

[3. Kvalifikācijas atzīmju derīguma termiņa pagarināšana un atjaunošana 46](#_Toc72504336)

[4. Papildu kvalifikācijas atzīmju konversija pēc sākotnējās konversijas 46](#_Toc72504337)

[5. Pārsūdzība un konfliktu risināšana 46](#_Toc72504338)

[1. papildinājums. Administratīvā procedūra, lai pieteiktos *FAA* privātpilota sertifikāta un/vai instrumentālo lidojumu kvalifikācijas atzīmes saņemšanai, pamatojoties uz ES *FCL* daļas pilota apliecību 47](#_Toc72504339)

[2. papildinājums. Saites uz tīmekļa vietnēm, kur ir pieejamas *FAA* veidlapas 50](#_Toc72504349)

[D. iedaļa. Stāšanās spēkā un izbeigšana 51](#_Toc72504350)

[E. iedaļa. Pilnvarojums 52](#_Toc72504351)

# A iedaļa. Iestāžu mijiedarbība

### 1. Ievads

**1.1.** Amerikas Savienoto Valstu un Eiropas Savienības Nolīgums par sadarbību civilās aviācijas lidojumu drošības reglamentēšanā (turpmāk tekstā – “Nolīgums”) un tā pielikums “Pilotu licencēšana” (3. pielikums) ļauj iespējami plašākā apmērā savstarpēji uzticēties abu pušu licencēšanas un pārraudzības sistēmām saskaņā ar šo pielikumu. Tāpēc šis dokuments “Tehniskās īstenošanas procedūras: licencēšana (*TIP-L*)” attiecas uz privātpilotu apliecībām (*PPL(A)*) un nakts lidojumu un instrumentālo lidojumu kvalifikācijas atzīmēm (*IR(A)*), kā norādīts 3. pielikuma 1. papildinājumā, vienpilota lidojumiem ar lidmašīnu kategorijām – sauszemes lidmašīnas ar vienu virzuļdzinēju (*SEP*) un sauszemes lidmašīnas ar vairākiem virzuļdzinējiem (*MEP*) –, izņemot tipa kvalifikācijas atzīmēm.

**1.2.** Amerikas Savienoto Valstu (ASV) pilotu sertifikācijas prasības ir ietvertas Federālo normatīvo aktu kodeksa 14. sadaļas (14. *CFR*) 61. daļā. Vadlīniju materiāli, politiskās nostādnes un procedūras ir ietvertas *FAA* konsultatīvajos apkārtrakstos, rīkojumos, paziņojumos un politisko nostādņu ziņojumos.

**1.3.** Eiropas Savienības (ES) prasības, kas piemērojamas civilās aviācijas gaisa kuģu apkalpei, ir ietvertas Eiropas Parlamenta un Padomes 2018. gada 4. jūlija Regulā (ES) 2018/1139 un Komisijas 2011. gada 3. novembra Regulas (ES) Nr. 1178/2011 I pielikumā (*FCL* daļa). Pieņemami atbilstības nodrošināšanas līdzekļi (*AMC*) un vadlīnijas (*GM*) attiecībā uz *FCL* daļu ir publicēti kā Eiropas Savienības Aviācijas drošības aģentūras (*EASA*) izpilddirektora Lēmums Nr. 2011/016/R. Eiropas Brīvās tirdzniecības asociācijas (EBTA) valstis (Islande, Norvēģija, Lihtenšteina un Šveice) nav Nolīguma un tā 3. pielikuma līgumslēdzējas puses.

**1.4.** Federālā aviācijas administrācija (*FAA*) un *EASA* ir noteikušas *FCL* daļas un 14. *CFR* 61. daļas ar pilotu licencēšanu saistītās atšķirības. Šīs būtiskās atšķirības ir uzskaitītas 3. pielikuma 1. papildinājumā kā īpašie nosacījumi, par kuriem ir vienojušās ES un ASV. Tādējādi, ja pilots, kas sertificēts saskaņā ar *FAA*, ir izpildījis minētos ES pilota licencēšanas īpašos nosacījumus, viņš var pieteikties ES *FCL* daļas pilota apliecībai vai kvalifikācijas atzīmei. Ja pilots, kas licencēts saskaņā ar ES *FCL* daļu, ir izpildījis minētos *FAA* pilota licencēšanas īpašos nosacījumus, viņš var pieteikties *FAA* privātpilota sertifikātam vai kvalifikācijas atzīmei.

**1.5.** *FAA* un ES aviācijas iestādes attiecīgā gadījumā izdod pilota apliecību vai kvalifikācijas atzīmi, pamatojoties uz otras iestādes apliecību vai kvalifikācijas atzīmi, ja ir izpildīti izdevējiestādes īpašie nosacījumi, kā norādīts 3. pielikuma 1. papildinājumā. Šajā *TIP-L* saskaņā ar 14. *CFR* 61. daļu izdotie pilotu sertifikāti un saskaņā ar ES *FCL* daļu izdotās pilotu apliecības tiek kopīgi sauktas par pilotu apliecībām vai apliecībām. Šajā *TIP-L* ir sīki raksturotas 3. pielikuma īstenošanas un nepārtrauktas atbilstības novērtēšanas procedūras.

**1.6.** *TIP-L* ir piecas iedaļas. A iedaļā “Iestāžu mijiedarbība” ir aprakstītas *EASA*, *FAA* un attiecīgā gadījumā aviācijas iestāžu savstarpējās saziņas un sadarbības procedūras. A iedaļā ir arī noteikts, kādas procedūras *FAA* un *EASA* izmanto, veicot uzticamības novērtējumus, lai pārliecinātos, ka tiek nepārtraukti nodrošināta atbilstība 3. pielikuma prasībām. B un C iedaļā par apliecību konversijas procedūrām ir sīki norādīts, kādas darbības veic aviācijas iestādes, *EASA*, *FAA* un personas, kas piesakās pilota apliecībai un/vai attiecīgi saistītajai *SEP/MEP* klases kvalifikācijas atzīmei, lai pilota apliecība tiktu izdota, pamatojoties uz otras puses izdotu pilota apliecību saskaņā ar 3. pielikumu. D iedaļā ir sniegti noteikumi par stāšanos spēkā un izbeigšanu, savukārt E iedaļā “Pilnvarojums” ir sniegti šīs procedūras parakstījušo *FAA* un *EASA* amatpersonu paraksti.

### 2. Mērķis

Šajā *TIP-L* iedaļā ir noteiktas Federālās aviācijas administrācijas (*FAA*), Eiropas Savienības Aviācijas drošības aģentūras (*EASA*) un aviācijas iestāžu procedūras un darbības, kas tām ir jāveic, lai īstenotu pielikumu “Pilotu licencēšana” (Nolīguma 3. pielikums).

### 3. Definīcijas

Papildus definīcijām, kas sniegtas Nolīguma 1. pantā un Nolīguma 3. pielikuma “Pilotu licencēšana” 2. punktā, šajā *TIP-L* ir piemērojamas turpmākās definīcijas.

a) **Aklimatizācijas lidojums** – mācību lidojums, ko veic, lai iepazīstinātu pretendentus *FAA* instrumentālo lidojumu kvalifikācijas atzīmēm un ES *FCL* daļas instrumentālo lidojumu kvalifikācijas atzīmēm (*IR(A)*) attiecīgi ar ASV gaisa telpas un dalībvalstu gaisa telpas īpatnībām.

b) **Lidmašīna** – ar dzinēju darbināms fiksētu spārnu gaisa kuģis, kas ir smagāks par gaisu un ko lidojumā notur gaisa un gaisa kuģa spārnu dinamiskā mijiedarbība.

c) **Apstiprinātā mācību organizācija (*ATO*)** – mācību organizācija, kas apstiprināta saskaņā ar Komisijas regulu (ES) Nr. 1178/2011.

d) **Aviācijas iestāde** – skat. Nolīguma 1. pantu.

e) **Darbības ar sertifikātu** – *FAA* pilnvaras izdot rīkojumu, ar kuru groza, pārveido, aptur vai atceļ saskaņā ar ASV Kodeksa 49. sadaļas 447. daļu izdota sertifikāta daļu, ja administrators pēc atkārtotas pārbaudes, atkārtotas izskatīšanas vai citas izmeklēšanas nolemj, ka tas nepieciešams drošības nolūkos.

f) **Klases kvalifikācijas atzīme** –skat. Nolīguma 3. pielikuma “Pilotu licencēšana” 2. iedaļu.

g) **Konversija** –skat. Nolīguma 3. pielikuma “Pilotu licencēšana” 2. iedaļu.

h) **Aktuālums** –skat. Nolīguma 3. pielikuma “Pilotu licencēšana” 2. iedaļu.

i) **Deklarētā mācību organizācija (*DTO*)** – mācību organizācija, kas deklarēta saskaņā ar Komisijas regulu (ES) Nr. 1178/2011.

j) **ES *FCL* daļas apliecība** –skat. Nolīguma 3. pielikuma “Pilotu licencēšana” 2. iedaļu.

k) ***FAA* pilota sertifikāts** –skat. Nolīguma 3. pielikuma “Pilotu licencēšana” 2. iedaļu.

l) **Lidošanas pārbaude** –skat. Nolīguma 3. pielikuma “Pilotu licencēšana” 2. iedaļu.

#### m) Lidojuma laiks saskaņā ar instrumentālo lidojumu noteikumiem (*IFR*):

i) *FAA* apliecības turētājiem – lidojuma laiks, kurā gaisa kuģis tiek vadīts faktiskos vai imitētos instrumentālos meteoroloģiskos apstākļos, skatoties vienīgi uz instrumentu rādījumiem;

ii) *FCL* daļas apliecības turētājiem – lidojuma laiks, kurā gaisa kuģis tiek vadīts saskaņā ar instrumentālo lidojumu noteikumiem.

n) **Instrumentālie meteoroloģiskie apstākļi (*IMC*)** – meteoroloģiskie apstākļi, kas izteikti tādos lielumos kā redzamība, attālums līdz mākoņiem un apakšējās mākoņu robežas augstums un kas ir sliktāki nekā noteiktie minimālie vizuālie meteoroloģiskie apstākļi, tāpēc lidojumi ir jāveic saskaņā ar *IFR*.

o) **Instrumentālā lidojuma kvlifikācijas pārbaude** – attiecībā uz 14. *CFR* 61.57. punkta d) apakšpunktu un 3. pielikumu *FAA* aeronavigācijas zināšanu un pieredzes pārbaude *FAA* instrumentālo lidojumu kvalifikācijas atzīmes saņemšanai, ko izdod *FAA* eksaminētājs, aviācijas drošības inspektors (*ASI*), aviācijas drošības tehniķis (*AST*) vai pilota kvalifikācijas eksaminētājs, proti, pārbaude ietver lidojumu reģionu un instrumentālo lidojumu uzdevumus, kas nepieciešami instrumentālo lidojumu kvalifikācijas atzīmes saņemšanai saskaņā ar Pilotu sertificēšanas standartiem (*ACS*). Skat. tīmekļa vietni https://www.faa.gov/training\_testing/testing/acs/.

p) **Instrumentālo lidojumu kvalifikācijas atzīme** –skat. Nolīguma 3. pielikuma “Pilotu licencēšana” 2. iedaļu.

q) **Zināšanu pārbaude** – pilota apliecības vai kvalifikācijas atzīmes konversijai nepieciešamo aeronavigācijas zināšanu pārbaude, ko var veikt rakstveidā vai datorizētā formātā.

r) **Apliecība** – ES *FCL* daļas apliecība vai *FAA* pilota sertifikāts.

s) **Uzraudzība** – periodiska uzraudzība, lai noteiktu, vai tiek nodrošināta pastāvīga atbilstība attiecīgajiem standartiem.

t) **Vairāku virzuļdzinēju sauszemes lidmašīna (*MEP*)** – attiecībā uz ES *FCL* daļas pilotu apliecībām tās lidmašīnas, kuras drīkst pilotēt persona, kurai ir *FCL* daļas sauszemes *MEP* klases kvalifikācijas atzīme.

u) **Nakts lidojumu kvalifikācijas atzīme** –skat. Nolīguma 3. pielikuma “Pilotu licencēšana” 2. iedaļu.

v) **Viena virzuļdzinēja sauszemes lidmašīna (*SEP*)** – attiecībā uz ES *FCL* daļas pilotu apliecībām tās lidmašīnas, kuras drīkst pilotēt persona, kurai ir *FCL* daļas sauszemes *SEP* klases kvalifikācijas atzīme.

w) **Prasmju pārbaude** –skat. Nolīguma 3. pielikuma “Pilotu licencēšana” 2. iedaļu.

x) **Īpaši nosacījumi** –skat. Nolīguma 3. pielikuma “Pilotu licencēšana” 2. iedaļu.

y) **Tehniskais aģents** –skat. Nolīguma 1. pantu.

z) **Tipa kvalifikācijas atzīme** –skat. Nolīguma 3. pielikuma “Pilotu licencēšana” 2. iedaļu.

aa) **Derīgs** –skat. Nolīguma 3. pielikuma “Pilotu licencēšana” 2. iedaļu.

### 4. Piemērojamie noteikumi un vadlīnijas

**4.1.** Attiecībā uz *FAA*:

Federālo normatīvo aktu kodeksa 14. sadaļas (14. *CFR*) 61. daļa, ar grozījumiem.

**4.2.** Attiecībā uz *EASA* un aviācijas iestādēm:

4.2.1. Eiropas Parlamenta un Padomes 2018. gada 4. jūlija Regula (ES) 2018/1139;

4.2.2. Komisijas 2011. gada 3. novembra Regulas (ES) Nr. 1178/2011 I pielikums (*FCL* daļa), ar grozījumiem;

4.2.3. Pieņemami atbilstības nodrošināšanas līdzekļi (*AMC*) un vadlīnijas (*GM*) attiecībā uz *FCL* daļu saskaņā ar *EASA* izpilddirektora Lēmumu Nr. 2011/016/R, ar grozījumiem.

### 5. Saziņa

**5.1.** Saskaņā ar Nolīguma 3. pielikuma 4.9. punktu *FAA* un *EASA* savstarpēji informē viena otru par būtiskām sistēmu izmaiņām tādās jomās kā:

5.1.1. tiesību akti, noteikumi, pieņemami atbilstības nodrošināšanas līdzekļi, vadlīnijas, politiskās nostādnes un procedūras, kas var ietekmēt šā nolīguma pamatu un piemērošanas jomu;

5.1.2. organizatoriskā struktūra (piemēram, personāls, vadības struktūra, biroja atrašanās vieta) un

5.1.3. izmaiņas pilotu licencēšanas standartos un procedūrās, tostarp pārraudzības sistēmās, kuras var skart šā nolīguma pamatu un piemērošanas jomu.

**5.2.** Nepieciešamības gadījumā izmaiņu būtiskumu novērtēs tehniskie aģenti.

**5.3.** Attiecīgi tiklīdz *FAA* vai *EASA* ir paziņojusi par šādām izmaiņām, *FAA* vai *EASA* var pieprasīt sanāksmi, lai pārskatītu vajadzību grozīt 3. pielikumu un šo *TIP-L*.

**5.4.** *FAA* un *EASA* uztur tabulu, kurā salīdzina *FAA* un *EASA* pilotu licencēšanas prasības un nosaka īpašos nosacījumus. *FAA* vai *EASA* šo tabulu atjaunina reizi divos gados.

**5.5.** Kontaktpunkti saziņai par dažādiem pielikumā “Pilotu licencēšana” sniegtajiem tehniskiem aspektiem, tostarp saziņai steidzamos jautājumos, ir uzskaitīti *TIP-L* A iedaļas 1. papildinājumā.

### 6. Mācības

Lai izpildītu *TIP-L* un 3. pielikuma prasības, tehnisko aģentu un aviācijas iestāžu pārstāvjiem, ņemot vērā katra konkrēto situāciju, tiek rīkotas mācības par 3. pielikumu, piemērojamiem īpašajiem nosacījumiem un *TIP-L* ietvertajām licencēšanas procedūrām. Katrs tehniskais aģents izstrādā šīs mācības un sniedz tās attiecīgā gadījumā savam personālam un aviācijas iestāžu personālam.

### 7. *FAA* un *EASA* domstarpību interpretācija un risināšana

**7.1.** *FAA* un *EASA* ar Nolīgumu saistītās domstarpības interpretē un risina apspriežoties vai kādā citādā savstarpēji saskaņotā veidā. Tostarp pēc pieprasījuma veic izmeklēšanu un ziņo par to, kā arī iegūst un sniedz datus, ja tie tiek prasīti. Jādara viss iespējamais, lai domstarpības atrisinātu iespējami zemākajā hierarhijas līmenī.

**7.2.** Ar pilota apliecības autentiskuma pārbaudi/apstiprinājumu saistītajos jautājumos pirmais kontaktpunkts aviācijas iestādei ir *FAA* Civilās aviācijas reģistra Pilotu sertifikācijas nodaļa (AFB-720). Federālajai aviācijas administrācijai (*FAA*) pirmais kontaktpunkts ir attiecīgā aviācijas iestāde.

**7.3.** Attiecībā uz jautājumiem, kas skar politiku vai Nolīguma, 3. pielikuma un *TIP-L* īstenošanu, aviācijas iestādei pirmais kontaktpunkts ir *EASA* Lidojumu standartu direktorāts. Federālajai aviācijas administrācijai (*FAA*) pirmais kontaktpunkts ir Vispārējās un komerciālās aviācijas nodaļa (AFS-800). Vajadzības gadījumā *FAA* un *EASA* apspriežas par risinājumu.

**7.4.** Ja *FAA* izpilddirektoram, Lidojumu standartu dienestam un par Lidojumu standartu direkciju atbildīgajam *EASA* direktoram neizdodas domstarpības apmierinoši atrisināt, tās tiks iekļautas nākamās oficiālās Kopīgās gaisa kuģu apkalpju koordinācijas padomes (KGKAKP) sanāksmes darba kārtībā turpmākai izskatīšanai.

**7.5.** Domstarpības, kuras nevar atrisināt KGKAKP, ir jāpārsūta izskatīšanai Divpusējai uzraudzības padomei. Divpusējā uzraudzības padome ir administratīvā līmeņa kopīgā grupa, kas atbild par Nolīguma efektīvu darbību.

### 8. Kopīgās gaisa kuģu apkalpju koordinācijas padomes (KGKAKP) sanāksmes

**8.1.** KGKAKP, kas darbojas *FAA* izpilddirektora, Lidojumu standartu dienesta un par Lidojumu standartu direktorātu atbildīgā *EASA* direktora vadībā, rīko sanāksmi vismaz reizi gadā. Sanāksmes pārmaiņus vada *FAA* un *EASA*, ja vien puses nav vienojušās citādi. KGKAKP var vienoties par sanāksmes rīkošanu attālināti.

**8.2.** Sanāksmē ir jāpiedalās *FAA* Starptautisko programmu nodaļai (AFS-50) un Vispārējās un komerciālās aviācijas nodaļai (AFS-800) un *EASA* Lidojumu standartu direktorātam, kas ir par šo vadlīniju tehnisko koordināciju atbildīgie biroji. Lai risinātu sanāksmes darba kārtībā iekļautos jautājumus, var aicināt piedalīties sanāksmē arī citas *FAA*, *EASA* un aviācijas iestāžu amatpersonas. Pēc kopīgās vadības ieskatiem var uzaicināt piedalīties arī citu attiecīgo organizāciju personālu un pārstāvjus.

**8.3.** Sanāksmes rīkotājs ir atbildīgs par protokolēšanu un centralizēti izsekojamu darbības punktu reģistrēšanu.

**8.4.** KGKAKP ziņo par neatrisinātām domstarpībām Divpusējai uzraudzības padomei un nodrošina Divpusējā uzraudzības padomē pieņemto lēmumu īstenošanu.

### 9. Darba grupas / apakšgrupas

KGKAKP var izveidot apakšgrupas, lai risinātu konkrētus īpašus tehniskos jautājumus un sagatavotu ieteikumus pielikuma grozījumiem vai *TIP-L* pārskatīšanai.

### 10. Pārskatīšana

KGKAKP pārskata piedāvātos *TIP-L* labojumus, lai nodrošinātu, ka tie atbilst Nolīgumam un 3. pielikumam, un, ja tiem piekrīt, nepieciešamības gadījumā apstiprina šā *TIP-L* pārskatītās versijas. Pārskatītās versijas stājas spēkā pēc to parakstīšanas, ja vien nav norādīts citādi. Ja Nolīguma vai pielikuma pārskatīšana ir nepieciešama, priekšlikums veikt pārskatīšanu ir jāiesniedz Divpusējai uzraudzības padomei, kas to izskata un pieņem rezolūciju.

### 11. Statistikas dati

Kā norādīts Nolīguma 3. pielikuma 4.7.2. pantā, *FAA* un *EASA* reizi gadā, vēlākais līdz katra nākamā gada pirmā kalendārā ceturkšņa beigām savstarpēji apmainās ar statistikas datiem par apliecībām, kas izdotas saskaņā ar 3. pielikumu. Vēlams datus pārsūtīt elektroniski.

**11.1.** Minētajos statistikas datos ir jāiekļauj *FAA* un katras attiecīgās aviācijas iestādes izdoto apliecību un kvalifikācijas atzīmju skaits un veidi. Pilotu vārds, uzvārds un identifikācijas numurs nav jāsūta.

**11.2.** Statistikas datus par *FAA* sertifikātiem, kas izdoti saskaņā ar 3. pielikumu, Civilās aviācijas reģistrs (AFB-700) nosūtīs Vispārējās un komerciālās aviācijas nodaļai (AFS-800) *FAA* iekšienē. *FAA* apkopo datus un reizi gadā sniedz tos *EASA*.

**11.3.** Aviācijas iestāde, kas izdevusi pilota apliecības saskaņā ar 3. pielikumu, reizi gadā iesniedz statistikas datus *EASA* Lidojumu standartu direktorātam. *EASA* apkopo datus un reizi gadā sniedz tos *FAA*.

**11.4.** Dati par noraidītajiem pieteikumiem

11.4.1. Ja aviācijas iestāde neizdod apliecību vai kvalifikācijas atzīmi atbilstīgam pretendentam, kas ir pierādījis atbilstību piemērojamajiem ES īpašajiem nosacījumiem, aviācijas iestāde informē šo pretendentu un *EASA* un sniedz noraidījuma pamatojumu. Ja *EASA* konstatē kādu tendenci saistībā ar noraidītajiem pieteikumiem šajā procesā, tā ziņo par šīm tendencēm *FAA*.

11.4.2. Ja *FAA* konstatē kādu tendenci saistībā ar noraidītajiem pieteikumiem šajā procesā, tā ziņo par šīm tendencēm Vispārējās un komerciālās aviācijas nodaļai (AFS-800), kura pēc tam apspriež šos jautājumus ar *EASA*.

### 12. Sadarbība kvalitātes nodrošināšanas un standartizācijas darbībās

Lai *FAA* un *EASA* savstarpēji veicinātu pastāvīgu izpratni par abu iestāžu pilotu licencēšanas sistēmām un to saderību, tām ir jāapspriežas un jāapmainās ar informāciju par kvalitātes nodrošināšanas un standartizācijas darbībām. Tālab *FAA* un *EASA* nominē kontaktpersonas, kas regulāri satiksies un sazināsies, lai informētu viens otru par ikgadējiem inspekciju grafikiem un lai varētu piedalīties otras puses darbībās novērotāju statusā, apspriest nozīmīgas auditā atklātās neatbilstības un apspriest šo darbību rezultātā sagatavotos ziņojumus, ja tie attiecas uz šīs *TIP-L* piemērošanas jomu. Viņi arī iesniegs šādu sanāksmju protokolus un savus iespējamos ieteikumus kopā ar pavadošajiem dokumentiem KGKAKP. Sanāksmes protokolā iekļaus apspriesto jautājumu kopsavilkumu, saskaņoto rezolūciju par atklātiem jautājumiem un atklātos jautājumus, kas jāapspriež nākamajā sanāksmē. Protokoli tiks sūtīti KGKAKP vismaz reizi gadā.

#### 12.1. *FAA* iesaiste *EASA* standartizācijas darbā ES dalībvalstīs

12.1.1. **Noteikumi un procedūras.** *EASA* dalībvalstu standartizācija tiks veikta saskaņā ar Regulu (ES) 2018/1139 un Regulu (ES) Nr. 628/2013, kas tiek izmantotas, lai izstrādātu *EASA* darba metodes standartizācijas inspekciju veikšanai Eiropas Savienībā. Papildus tam *EASA* ir izstrādājusi minētās regulas īstenošanas darba procedūras. Aviācijas iestādes apliecina to savu sistēmu efektivitāti, kas attiecas uz pilotu reglamentējošo uzraudzību, kā noteikts 3. pielikuma 6.3.1. punktā, izmantojot standartizācijas procesu.

12.1.2. **Ziņojumu pieejamība.** *EASA* Lidojumu standartu direktorāts pēc *FAA* pieprasījuma kopsavilkuma veidā sniedz inspekcijas ziņojumus, kas attiecas uz Nolīguma darbības jomām, proti, Regulas Nr. 1178/2011 I pielikumu un ES īpašajiem nosacījumiem, saskaņā ar nosacījumiem un Regulas (ES) Nr. 628/2013 21. panta noteikumiem. Sīkāk skatīt 12.1.5. punktu.

12.1.3. ***FAA* iesaiste novērotāju statusā.** *FAA* attiecīgās jomas ekspertiem, kurus ir norīkojis Lidojumu standartu dienests, būs tiesības piedalīties *EASA* standartizācijas inspekcijās novērotāju statusā. Šie eksperti piedalīsies tikai to standartizācijas darbību novērošanā, kas attiecas uz Nolīguma darbības jomām, proti, Regulas Nr. 1178/2011 I pielikumu un ES īpašajiem nosacījumiem. Inspekcijas grafiks tiks izstrādāts atbilstoši Regulas (ES) Nr. 628/2013 noteikumiem. *FAA* nepiedalīsies inspekcijās aktīvā veidā. Kā inspekcijas grupas novērotāji *FAA* attiecīgās jomas eksperti ievēros *EASA* attiecīgās darba procedūras, kas noteiktas 12.1.4. punktā.

#### 12.1.4. Inspekciju veikšana

a) *EASA* sniedz *FAA* kontaktpersonai *EASA* standartizācijas inspekcijas (SI) ikgadējo programmu, tostarp grozījumus. *EASA* Apstiprinājuma un standartizācijas direktorāts sniedz norādījumus par inspekcijas procedūrām, kas piemērojamas grupai, kura veic aviācijas iestādes standartizācijas inspekciju.

b) *FAA* vismaz divus mēnešus iepriekš rakstveidā (var izmantot e-pastu) informē *EASA* kontaktpersonu, norādot, kuras vietas *FAA* pārstāvji vēlas apmeklēt kā novērotāji. Ja nevar savstarpēji vienoties par pieņemamiem datumiem/vietām, *FAA* pārstāvja ierašanos var atlikt, līdz tiek panākta vienošanās. Tiklīdz datumi ir saskaņoti, *EASA* kontaktpersona sniedz *FAA* kontaktpersonai iecerēto maršrutu un informāciju par attiecīgo inspekcijas veikšanas vietu.

c) *FAA* pārstāvjiem novērotājiem būs ļauts piedalīties attiecīgajā sākotnējā un noslēguma vizītē, kas attiecas uz Nolīguma darbības jomu.

#### 12.1.5. Aviācijas iestādes inspekcijas ziņojums

a) *EASA* pārrauga visas aviācijas iestādes, lai nodrošinātu, ka tās izpilda īpašos nosacījumus un Nolīguma noteikumus.

b) Ja attiecībā uz Nolīgumu ir konstatētas aviācijas iestādes neatbilstības saskaņā ar Regulas (ES) Nr. 628/2103 13. pantu, *EASA* inspekcijas ziņojuma kopsavilkums pēc *FAA* pieprasījuma tiks pārsūtīts *FAA* Starptautisko programmu nodaļai (AFS-50) saskaņā ar nosacījumiem un Regulas (ES) Nr. 628/2013 21. panta noteikumiem.

c) *EASA* iesniedz AFS-50 ikgadējā standartizācijas ziņojuma kopsavilkumu, tostarp gada laikā veikto standartizācijas inspekciju kopsavilkumu saskaņā ar nosacījumiem un Regulas (ES) Nr. 628/2013 21. panta noteikumiem. Ziņojumā un kopsavilkumā ietver tikai tos audita datus, kas attiecas uz Nolīgumu, proti, Komisijas regulas (ES) Nr. 1178/2011 I pielikuma C un G apakšiedaļu un ES īpašajiem nosacījumiem.

#### 12.2. *EASA* iesaiste *FAA* Lidojumu standartu novērtējuma programmā (*FSEP*)

ASV un Eiropas Savienības nolīgumā ir ietverti nosacījumi *EASA* dalībai *FAA* iekšējās kvalitātes nodrošināšanas darbībās. Šī piedalīšanās tiek īstenota tikai novērotāju statusā attiecībā uz Nolīguma darbības jomu, proti, 14. *CFR* 61. un 141. daļas un *FAA* īpašo nosacījumu pārskatīšanu.

12.2.1. **Grafiks un koordinācija.** Fiskālā gada sākumā (vai citā saskaņotā datumā) *FAA* Lidojumu standartu dienesta Drošības risku pārvaldības nodaļa (AFB-400) sniedz *EASA* Lidojumu standartu direktorātam ikgadējo grafiku par izraudzītajiem *FAA* birojiem, kuros nākamajā fiskālajā gadā tiks veikti *FAA* iekšējie auditi.

12.2.2. **Process.** Tiklīdz *EASA* ir norādījusi, kuros auditos tā gatavojas piedalīties, *EASA* Lidojumu standartu direktorāts vismaz divus mēnešus iepriekš rakstveidā (var izmantot e-pastu) informē AFB-400 kontaktpersonu, norādot, kuras vietas *EASA* pārstāvji vēlas apmeklēt kā novērotāji. Ja nevar savstarpēji vienoties par pieņemamiem datumiem/vietām, *EASA* pārstāvja ierašanos var atlikt, līdz tiek panākta vienošanās. Tiklīdz datumi ir saskaņoti, AFB-400 kontaktpersona sniedz *EASA* iecerēto maršrutu un informāciju par attiecīgo vietu.

12.2.3. **Ziņojumi un instruktāžas.** *EASA* pārstāvjiem novērotājiem būs atļauts apmeklēt ievadinstruktāžas un noslēguma instruktāžas Lidojumu standartu reģionālajā birojā (*FSDO*), lai noklausītos tās instruktāžu daļas, kas attiecas uz šo nolīgumu. Vai arī AFB-400 var sniegt *EASA* audita kopsavilkumu, ja *EASA* izvēlas neapmeklēt šīs instruktāžas. Kopsavilkums ir iesniedzams *EASA* un *FAA* saskaņotajā termiņā. Pēc *EASA* pieprasījuma AFB-400 tai iesniedz audita ziņojumus, lai dokumentāri apliecinātu, ka tiek veikti kvalitātes auditi, tostarp kopsavilkumu, kurā parādīti audita standartu izmērāmi rādītāji.

12.2.4. **Auditu ikgadējais kopsavilkums.** AFB-400 sniedz *EASA* Lidojumu standartu direktorātam ikgadējo kopsavilkumu par visiem gada laikā veiktajiem auditiem. Kopsavilkumā iekļauj tikai tās audita daļas, kas attiecas uz šo nolīgumu.

#### 12.3. Tehnisko ekspertu sanāksmes grafiks

Tiks ieplānota *FAA* un *EASA* tehnisko ekspertu ikgadēja sanāksme, kurā pārskatīs ikgadējo auditu un inspekciju rezultātus. Tehnisko ekspertu sanāksmei ir jābūt vismaz mēnesi pirms KGKAKP ikgadējās sanāksmes.

#### 12.4. *Ad hoc* savstarpējās novērtēšanas sistēma

Papildus *FAA* vai *EASA* kvalitātes nodrošināšanas un standartizācijas darbībām puses var pārbaudīt, vai Nolīgums tiek īstenots saskaņā ar tā nosacījumiem un saskaņā ar šo *TIP-L*, īstenojot *ad hoc* novērtējumu sistēmu, kas saskaņota KGKAKP. KGKAKP nepieciešamības gadījumā izstrādās *ad hoc* novērtējumu procedūras.

### 1. papildinājums. *FAA*, *EASA* un ES aviācijas iestāžu kontaktinformācija

|  |  |
| --- | --- |
| *FAA* | Starptautisko programmu nodaļa [*International Program Division*] (AFS-50)  **https://www.faa.gov/about/office\_org/headquarters\_offices/avs/offices/afx/afs/afs050/**  *800 Independence Avenue, S.W.*  *Washington, DC 20591 USA*  Tālr. +1 (202) 267-0962  E-pasta adrese:9-AWA-AVS-AFS-050@faa.gov  Visos *FAA* pieprasījumos kopijas veidā ir jānorāda galvenais kontaktpunkts. |
| Vispārējās un komerciālās aviācijas nodaļa [*General Aviation and Commercial Division*] (AFS-800)  https://www.faa.gov/about/office\_org/headquarters\_offices/avs/offices/afx/afs/afs800/  *800 Independence Avenue, S.W.*  *Washington, DC 20591 USA*  Tālr. +1 (202) 267-1100  E-pasta adrese: 9-AFS-800-Correspondence@faa.gov  Jāsazinās saistībā ar pilotu mācību un sertifikācijas jautājumiem. |
| Civilās aviācijas reģistrs [*Civil Aviation Registry*] (AFB-700)  https://www.faa.gov/about/office\_org/headquarters\_offices/avs/offices/afx/afb/afb700/  *P.O.* *Box 25082*  *Oklahoma City, OK 73125 USA* |
| Pilotu sertifikācijas nodaļa [*Airman Certification Branch*] (AFB-720)  https://www.faa.gov/licenses\_certificates/airmen\_certification/contact\_airmen\_certification/?con tent\_option=xjukdfxqbbjkm  *P.O.* *Box 25082*  *Oklahoma City, OK 73125-0082*  Tālr. +1 (405) 954-3261  E-pasts: http://registry.faa.gov/Airmenemail/AirmenEmail.aspx  Jāsazinās apliecību pārbaudes jautājumos. |
| Reglamentējošā atbalsta nodaļa [*Regulatory Support Division*] (AFS-600)  https://www.faa.gov/about/office\_org/headquarters\_offices/avs/offices/afx/afs/afs600/  *P.O.* *Box 25082*  *Oklahoma City, OK 73125 USA*  Tālr. +1 (405) 954-4431  E-pasts: AFS-600-General-Correspondence@faa.gov  Jāsazinās pārbaužu veikšanas jautājumos. |
| *EASA* | Lidojumu standartu direktorāts [*Flight Standards Directorate*]  *Postfach 10 12 53 - 50452 Cologne Germany*  Apmeklējumu adrese: *Konrad-Adenauer-Ufer 3*  *D-50668 Cologne, Germany*  Tālr. +49 221 8999 000  E-pasts: FCL@easa.europa.eu |
| ES dalībvalstu aviācijas iestādes: | skat. *EASA* tīmekļa vietni, kurā sniegtas saites uz atsevišķu *EASA* dalībvalstu tīmekļa vietnēm.  www.easa.europa.eu |

# B iedaļa. Procedūras ES *FCL* daļas privātpilota apliecības, instrumentālo lidojumu un/vai nakts lidojumu kvalifikācijas atzīmes izdošanai, pamatojoties uz *FAA* pilota sertifikātu un/vai instrumentālo lidojumu kvalifikācijas atzīmi

### 1. Ievads

Šajā *TIP-L* iedaļā ir norādīts, kā pilots, kurš saņēmis lidmašīnu kategorijas privātpilota vai augstākas pakāpes *FAA* sertifikāciju un/vai instrumentālo lidojumu kvalifikācijas atzīmi, var kvalificēties licencēšanai saskaņā ar ES *FCL* daļu privātpilota apliecības, instrumentālo lidojumu un/vai nakts lidojumu kvalifikācijas atzīmes saņemšanai lidmašīnu kategorijā, ņemot vērā Nolīguma un 3. pielikuma nosacījumus.

#### 1.1. Piemērojamība un nosacījumi

1.1.1. Šīs procedūras ir piemērojamas personām, kurām ir *FAA* pilota sertifikāts un/vai instrumentālo lidojumu kvalifikācijas atzīme, izņemot tipa kvalifikācijas atzīmi. Šajā nolīgumā nav ietverta instrumentālo lidojumu kvalifikācijas atzīme, kas iegūta, izmantojot ārvalstu pilotu instrumentālo lidojumu kvalifikācijas (*IFP*) pārbaudes.

PIEZĪME. 3. pielikumu nepiemēro sporta un atpūtas pilotu sertifikātiem un ceļojuma planieru ar dzinēju (*TMG*) kvalifikācijas atzīmei.

1.1.2. Apliecības, sertifikātus vai kvalifikācijas atzīmes, ko izdevusi cita Čikāgas konvencijas līgumslēdzēja valsts un ko *FAA* ir atzinusi par derīgām saskaņā ar 14. *CFR* 61.75. punktu, nekonvertē par *FCL* daļas apliecībām saskaņā ar Nolīguma 3. pielikumu.

1.1.3. Tipa kvalifikācijas atzīmes pašreiz netiek konvertētas no vienas sistēmas uz otru. Tāpēc, ja pilotam ir *FAA* tipa kvalifikācijas atzīme, tiesības vai apstiprinājums, kam ir nepieciešama tipa kvalifikācijas atzīme saskaņā ar *FCL* daļu, saskaņā ar Nolīgumu *FCL* daļas tipa kvalifikācijas atzīme netiks izdota.

1.1.4. Uzsākot konversijas procesu, *FAA* pilotam ir jābūt aktuālam pilotam saskaņā ar piemērojamajiem *FAA* noteikumiem.

PIEZĪME. Piloti, kas lido saskaņā ar *FAA* pamata medicīnisko atļauju (*BasicMed*), nav tiesīgi konvertēt apliecību saskaņā ar 3. pielikumu. Pilotiem ar *BasicMed* apliecību būs nepieciešams iegūt *FAA* veselības apliecību, ja viņi vēlas izmantot šo pielikumu.

1.1.5. Personai vienā gaisa kuģu kategorijā drīkst vienlaikus būt tikai viena apliecība, kas izdota vai nu saskaņā ar *FCL* daļu, vai saskaņā ar Nolīguma 3. pielikumu.

1.1.6. ES *FCL* daļas apliecības nodošanas, apturēšanas vai anulēšanas gadījumā tā netiks atjaunota saskaņā ar 3. pielikuma noteikumiem.

1.1.7. Aviācijas iestāde pēc *FAA* pilota sertifikāta konvertēšanas saskaņā ar 3. pielikumu neprasīs nodot šo *FAA* pilota sertifikātu.

1.1.8. Lai pilots būtu tiesīgs iegūt ES *FCL* daļas pilota apliecību vai ES *FCL* daļas kvalifikācijas atzīmi, viņam ir jāizpilda Komisijas regulā (ES) Nr. 1178/2011 noteiktās attiecīgās prasmju uzturēšanas prasības.

1.1.9. Pilotam, kuram ir tiesības izmantot *FAA* pilota sertifikātu, ir jāizpilda *FAA* aktuāluma prasības, lai izmantotu šīs tiesības.

#### 1.2. Aviācijas iestādes pienākumi

1.2.1. Aviācijas iestāde, ievērojot 3. pielikuma noteikumus, izdod privātpilota apliecību lidojumiem ar viena virzuļdzinēja (*SEP*) sauszemes lidmašīnām vai ar vairāku virzuļdzinēju (*MEP*) sauszemes lidmašīnām un instrumentālo lidojumu kvalifikācijas un/vai nakts lidojumu kvalifikācijas atzīmes, pamatojoties uz derīgu *FAA* privātpilota vai augstākas pakāpes sertifikātu un piemērojamajām kvalifikācijas atzīmēm.

1.2.2. Ja aviācijas iestāde neizdod apliecību vai kvalifikācijas atzīmi atbilstīgam pretendentam, kas ir pierādījis atbilstību piemērojamajiem ES īpašajiem nosacījumiem, aviācijas iestāde informē šo pretendentu un *EASA* un sniedz noraidījuma pamatojumu.

### 2. Sākotnējais konversijas process

#### 2.1. Pamatprasības

2.1.1. Lai veiktu konversiju, ir jāizpilda vairākas pamatprasības un īpašās prasības. Pamatprasības ir norādītas turpmāk.

a) Lai iegūtu *FCL* daļas privātpilota apliecību (*PPL(A)*), saistīto klases un nakts lidojumu kvalifikācijas atzīmi un/vai *FCL* daļas instrumentālo lidojumu kvalifikācijas atzīmi, kas izdota, pamatojoties uz *FAA* pilota sertifikātu un/vai instrumentālo lidojumu kvalifikācijas atzīmi, pretendentam ir jāvēršas jebkuras ES dalībvalsts par pilotu licencēšanu atbildīgajā aviācijas iestādē. Kontaktinformācija ir atrodama *TIP-L* A iedaļas 1. papildinājumā.

b) Pieteikums apliecības vai kvalifikācijas atzīmes saņemšanai ir iesniedzams attiecīgās aviācijas iestādes noteiktajā formātā un veidā, izmantojot veidlapu, kas sniegta *TIP-L* B iedaļas 1. papildinājumā.

c) Ja pretendentam jau ir *FCL* daļas apliecība, viņš iesniedz pieteikumu tai aviācijas iestādei, kura sākotnēji ir izdevusi pilota apliecību, ja vien pilots nav pieprasījis mainīt kompetento iestādi un pārsūtīt viņa licencēšanas un medicīniskos datus šai citai iestādei.

2.1.2. Apliecības apstiprināšana

a) Kad ir saņemts *FAA* sertifikāta turētāja pieteikums, aviācijas iestāde pieprasa un saņem no *FAA* sertifikāta apstiprinājumu, lai pārliecinātos, ka *FAA* sertifikāts ir autentisks, derīgs un nav veiktas darbības attiecībā uz šo sertifikātu, tostarp sertifikāts nav nodots, apturēts, anulēts vai tam nav beidzies derīguma termiņš. Tajā ir jānorāda apliecības dati, kvalifikācijas atzīmju izdošanas datumi, vai apliecību ir vai nav izdevusi kāda cita Starptautiskās Civilās aviācijas organizācijas (*ICAO*) līgumslēdzēja valsts, medicīniskās izziņas derīguma termiņš un medicīniskās izziņas izdevējvalsts. Pieprasījumu nosūta Civilās aviācijas reģistram (AFB-700). Skat. kontaktinformāciju *TIP-L* A iedaļas 1. papildinājumā. *FAA* veic *TIP-L* B iedaļas 3. papildinājumā sniegto punktu pārbaudi un sniedz apliecinājumu par to aviācijas iestādei.

b) Pretendenta pienākums ir sniegt apliecinājumu par spēkā esošo *FAA* apliecību (vai fotokopiju) aviācijas iestādei, kas izdod apliecību.

2.1.3. Tiesības uz konversiju saskaņā ar 3. pielikumu

a) Pretendentam ir jāiesniedz pieteikuma veidlapa (skat. B iedaļas 1. papildinājumu) un pilota lidojumu grāmatiņa(-as).

b) Piloti, kuriem ir *FAA* sertifikāts un kas jau pastāvīgi ir uzturējušies ES dalībvalstī, kamēr vēl nebija piemērojams 3. pielikums, pierāda savu aktuālumu ar pašapliecinājumu, kas ietverts pieteikuma veidlapā. Uzturēšanās apliecinājumu pirms piemērojamības attiecīgā gadījumā nosaka, pamatojoties uz piemērojamajiem valsts tiesību aktiem.

c) Visiem pārējiem *FAA* sertifikāta turētājiem, kuriem ir *PPL(A)/IR(A)* un kuru kvalifikācijas atzīme izdota pēc 3. pielikuma piemērojamības, aktuālums ir jāpierāda ar pašapliecinājumu un ar *FAA* izdotu pārbaudes vēstuli. Aviācijas iestāde uzskata, ka kvalifikācijas atzīmes ir aktuālas, tikai šādos gadījumos:

- instrumentālo lidojumu un lidojumu ar vairāku dzinēju lidmašīnu kvalifikācijai, ja sākotnējā *FAA* kvalifikācijas atzīme ir izdota pēdējo 12 mēnešu laikā;

- lidojumu ar viena dzinēja lidmašīnu kvalifikācijai, ja sākotnējā *FAA* kvalifikācijas atzīme ir izdota pēdējo 24 mēnešu laikā.

Šādā gadījumā attiecībā uz apliecībām un kvalifikācijas atzīmēm, kas izdotas pēc 3. pielikuma piemērojamības, *FAA* pārbaudes vēstulē norāda sākotnējās kvalifikācijas atzīmes izdošanas datumus.

d) Piloti, kas neatbilst b) vai c) punktā noteiktajiem nosacījumiem, nekvalificējas konversijai saskaņā ar 3. pielikuma noteikumiem.

e) *FAA* pilotam nav jāizpilda aktuāluma prasības, lai pārvadātu pasažierus pirms pieteikuma ierosināšanas procesa (piemēram, 14. *CFR* 61.57. punkta a) un b) apakšpunkta prasības nav jāizpilda).

f) Pretendenta *FAA* veselības apliecībai ir jābūt aktuālai (saskaņā ar 1.1.4. punktu), un ir nepieciešama derīga ES veselības apliecība.

2.1.4. Apliecības un/vai kvalifikācijas atzīmes izdošana un uzskaite

a) Kad ir saņemts apliecības vai kvalifikācijas atzīmes izdošanas pieteikums un apliecinošie dokumenti, aviācijas iestāde pārliecinās, vai pretendents izpilda piemērojamās prasības. Ja ir gūts apstiprinājums, ka pretendents atbilst piemērojamajām 3. pielikuma prasībām, aviācijas iestāde izdod *FCL* daļas apliecību un/vai kvalifikācijas atzīmi.

b) Aviācijas iestāde iekļauj pieteikuma un apliecinošo dokumentu ierakstus uzskaites sistēmā saskaņā ar Komisijas Regulas (ES) Nr. 1178/2011 VI pielikuma (*ARA* daļa) uzskaites prasībām.

2.1.5. Teorētisko zināšanu pierādīšana eksaminētājam

a) Ja pirms prasmju pārbaudes pretendents pierāda eksaminētājam pietiekama līmeņa nepieciešamās teorētiskās zināšanas, eksaminētājs ievēro *TIP-L* B iedaļas 2. papildinājumā sniegtās vadlīnijas un pārbauda kandidāta lidojumu grāmatiņu.

b) Eksāmens ir jāveic pirms lidojuma veikšanas, un tajā ir jābūt ietvertiem visiem mācību priekšmetiem un teorētisko zināšanu apguves uzdevumiem, kā norādīts *TIP-L* B iedaļas 2. papildinājumā.

c) Ja eksāmens ir nokārtots sekmīgi, eksaminētājs sniedz rakstveida apstiprinājumu, ka pretendents pienācīgā līmenī ir apliecinājis nepieciešamās zināšanas. Šis apstiprinājums tiks atzīmēts prasmju pārbaudes veidlapā un lidojumu grāmatiņā, kā noteikusi aviācijas iestāde.

d) Ja eksāmenā atklājas, ka teorētiskās zināšanas nav pilnīgas, lidojumu neveic un uzskata, ka prasmju pārbaude nav nokārtota. Kandidāta lidojumu grāmatiņā ieraksta, ka prasmju pārbaude nav nokārtota, un prasmju pārbaudes ziņojumu ar atzīmi “nav nokārtots” nosūta aviācijas iestādei.

e) Ja pretendents nenokārto teorētisko zināšanu eksāmenu ar diviem mēģinājumiem, viņam ir jāapgūst attiecīgās teorētiskās mācības attiecīgi *ATO* vai *DTO* saskaņā ar Komisijas Regulu (ES) Nr. 1178/2011. Nepieciešamo mācību apjomu un tvērumu nosaka šī mācību iestāde, ņemot vērā pretendenta vajadzības. Pēc šādu mācību pabeigšanas teorētisko zināšanu līmeni novērtēs rakstveida eksāmenā, par kuru ir atbildīga aviācijas iestāde.

2.1.6. Pilotu mācības (ja nepieciešamas papildu mācības)

a) Ja pretendentam ir nepieciešamas mācības, lai izpildītu 2.2.6. un 2.3. punktā noteiktās prasības, mācību lidojumus veic mācību iestādē saskaņā ar attiecīgi ORA daļu vai DTO daļu. Mācību lidojumus dokumentē īpašā mācību reģistrā un to paraksta instruktors(-i), kas vadījis(-uši) šīs mācības. Ja mācības jāveic saskaņā ar ES sistēmu, instruktoram ir jābūt kvalificētam saskaņā ar Komisijas Regulu (ES) Nr. 1178/2011.

b) Minētajos mācību ierakstos ir jānorāda vismaz mācībās izmantotā gaisa kuģa tips un reģistrācijas zīme, lidojumu skaits, kopējais mācību lidojumu laiks un attiecīgā gadījumā kopējais instrumentālo mācību lidojumu laiks. Ir arī jānorāda visi uzdevumi, kas izpildīti mācību laikā, izmantojot Komisijas regulā (ES) Nr. 1178/2011 norādīto mācību programmu.

c) Mācību organizācijai, kas ir nodrošinājusi mācības, vismaz 3 gadus pēc mācību noslēguma ir jāsaglabā mācību dokumentācija, kurā ietverta visa informācija par noteiktajā laikā nodrošinātajiem mācību lidojumiem.

d) Lidmašīnai, kas izmantota mācību lidojumiem, ir jābūt:

i) aprīkotai ar primārajām lidojumu vadības ierīcēm, kas tieši pieejamas gan studentam, gan instruktoram (piemēram, duālās lidojuma vadības ierīces vai centrālā vadības svira). Nedrīkst izmantot pārņemamas lidojuma vadības ierīces;

ii) pienācīgi aprīkotai, lai imitētu instrumentālos meteoroloģiskos apstākļus (*IMC*), un

iii) reģistrētai *ICAO* līgumslēdzējā valstī saskaņā ar *ICAO SARP* un jāatbilst attiecīgās *FCL* daļas lidmašīnu kategorijas definīcijai un kritērijiem.

#### 2.2. Privātpilota apliecība. Atbilstības prasības

Personai, kurai ir derīgs attiecīgās lidmašīnu kategorijas *FAA* pilota sertifikāts un kas vēlas pieteikties lidmašīnu *FCL* daļas privātpilota apliecībai, ir jāizpilda piemērojamās 3. pielikuma un šīs iedaļas prasības.

2.2.1. Veselības apliecība

Pretendentam ir jāizpilda attiecīgās ES medicīniskās prasības, kā noteikts Komisijas Regulā (ES) Nr. 1178/2011, lai saņemtu vēlamās tiesības un iegūtu Eiropas veselības apliecību. Ir jāsaņem vismaz 2. klases veselības apliecība, kas atbilst pieprasāmajai apliecībai un kvalifikācijas atzīmei.

2.2.2. Valodas prasme

a) Pretendentam ir jāpierāda valodas prasmes vai jāsniedz apliecinājums par apgūtajām valodas prasmēm saskaņā ar FCL.055. punktu, ja vien pretendentam FAA pilota sertifikātā nav “angļu valodas zināšanu” apstiprinājuma. Uzskatāms, ka “angļu valodas zināšanu” apstiprinājums atbilst angļu valodas prasmju 4. līmenim saskaņā ar FCL daļu. Angļu valodas prasmju 4. līmenis ir spēkā no dienas, kad ir veikta pēdējā dokumentētā lidošanas pārbaude.

b) Ja pretendents vēlas savā *FCL* daļas apliecībā apstiprinājumu par angļu valodas prasmju 5. vai 6. līmeni, viņa valodas prasmes ir jānovērtē saskaņā ar aviācijas iestādes izstrādātu metodi saskaņā ar FCL.055. punktu.

2.2.3. Teorētiskās zināšanas

Pretendentam pirms prasmju pārbaudes ir jāpierāda eksaminētajam, ka viņam ir privātpilota līmenim atbilstošas teorētiskās zināšanas aviāciju regulējošo normatīvo aktu un sakaru jomā saskaņā ar *TIP-L* B iedaļas 2.1.5. punktu un 2. papildinājumu.

2.2.4. *FAA* pilota aktuāluma pārbaudes metodes

a) Pretendents iesniedz pieteikuma veidlapu (skat. B iedaļas 1. papildinājumu) un pilota lidojumu grāmatiņu(-as) aviācijas iestādei, lai pierādītu *FAA* pilota sertifikāta aktuālumu.

b) Par aktuālumu, kā noteikts 3. pielikumā, pārliecinās ar *FAA* izdotu pārbaudes vēstuli, kurā sniegts 2.1.2. un 2.1.3. punktā noteikto kvalifikācijas atzīmju izdošanas datums.

c) Ja aviācijas iestāde nespēj pārliecināties par pretendenta aktuālumu no pretendenta iesniegtajiem dokumentiem, tā pārbauda izdošanas datumu, kas norādīts *FAA* reģistra sniegtajā pārbaudes vēstulē (skat. 2.1.3. punkta c) apakšpunktu). Ja aviācijas iestādei rodas jautājums par pārbaudes vēstules saturu, tai pa e-pastu vai telefonu jāsazinās ar *FAA* Pilotu sertifikācijas nodaļu (AFB-720), kas ir norādīta šās *TIP-L* A iedaļā, lai noskaidrotu šo jautājumu.

2.2.5. Prasmju pārbaude

a) Pretendentam ir jānokārto prasmju pārbaude saskaņā ar Regulas (ES) Nr. 1178/2011 prasībām, kā norādīts FCL.235. un FCL.725. punktā un attiecīgajā papildinājumā, *FCL* daļas lidojuma eksaminētāja (*FE (A)*) uzraudzībā, kuram ir tiesības vadīt prasmju pārbaudi, lai izdotu attiecīgi *PPL(A)* vai vienpilota sauszemes *MEP* klases kvalifikācijas atzīmi.

b) Prasmju pārbaudi drīkst veikt, ja pretendents ir sekmīgi apliecinājis nepieciešamās teorētiskās zināšanas saskaņā ar šīs iedaļas 2.1.5. punktu, attiecīgā gadījumā ir pabeidzis attiecīgos mācību lidojumus un izpildījis attiecīgās pieredzes prasības, kā noteikts šajā TIP-L. Jānodrošina, ka eksaminētājam ir pieejama dokumentācija par mācībām un pieredzi, tostarp pilota lidojumu grāmatiņa.

c) Pretendentam ir jānokārto prasmju pārbaude ar tādas pašas klases lidmašīnu (t. i., sauszemes *SEP* vai sauszemes *MEP*), kādai tas vēlas iegūt klases kvalifikācijas atzīmi.

d) Ja pretendents saskaņā ar savu *FAA* sertifikātu jau ir tiesīgs pilotēt *SEP* sauszemes lidmašīnu un piesakās vairāku dzinēju un sauszemes *SEP* klases kvalifikācijas atzīmei, prasmju pārbaude ar *MEP* sauszemes lidmašīnu ietver arī prasmju pārbaudi ar *SEP* sauszemes lidmašīnu.

2.2.6. Vienpilota lidojumu ar vairāku virzuļdzinēju sauszemes lidmašīnu (sauszemes *MEP*) klases kvalifikācijas atzīme

a) Lai pieteiktos vienpilota sauszemes *MEP* kvalifikācijas atzīmei, pretendenta *FAA* sertifikātā ir jābūt norādītām tiesībām pilotēt vairāku dzinēju sauszemes lidmašīnu (*MEL*).

b) Papildus 2.2.1.–2.2.5. punktā minētajām prasībām pretendentam ir jāsniedz apliecinājums, ka tas ir ieguvis minimālo mācību un lidojumu pieredzi ar *MEP* sauszemes lidmašīnām, kā noteikts *FCL* daļas H apakšiedaļā.

c) Mācības un lidojumu pieredzi var apgūt saskaņā ar *FAA* sistēmu vai ES *FCL* daļas sistēmu, vai saskaņā ar abu sistēmu apvienojumu. Pretendents sniedz apliecinājumu par mācībām un pieredzi aviācijas iestādes noteiktā formātā un veidā.

d) Pretendenta iepriekšējo mācību un lidojumu pieredzi ieskaita šādi:

i) lidojumu pieredze – 70 stundas kapteiņa (*PIC*) statusā ar lidmašīnu var iegūt saskaņā ar *FAA* sistēmu vai ES *FCL* daļas sistēmu, vai saskaņā ar abu sistēmu apvienojumu;

ii) teorētisko zināšanu eksāmenu un vismaz 7 stundu teorētisko zināšanu instruktāžu vairāku dzinēju lidmašīnu ekspluatācijā var izpildīt, ja ir līdzīgas teorētiskās zināšanas saskaņā ar *FAA* sistēmu. Uzskatāms, ka pretendenti, kuriem ir vai nu derīgs *FAA* lidojumu instruktora sertifikāts, kas dot tiesības lidot ar vairāku dzinēju lidmašīnām, vai derīga *FAA* vairāku dzinēju tipa kvalifikācija, ir izpildījuši teorētisko zināšanu sadaļu;

iii) prasību, ka ir veikts vismaz 2 stundu un 30 minūšu lidojums ar instruktoru normālos vienpilota *MEP* lidmašīnas ekspluatācijas apstākļos un vismaz 3 stundu un 30 minūšu lidojums ar instruktoru saskaņā ar bojāta dzinēja procedūru un asimetriska lidojuma paņēmienu, var izpildīt, ja ir veikti līdzīgi lidojumi ar instruktoru saskaņā ar *FAA* sistēmu vai ja ir līdzīga lidojumu pieredze *PIC* statusā ar vienpilota *MEP* lidmašīnām;

iv) pretendents, kas nav izpildījis i)–iii) apakšpunktā noteiktās teorētisko zināšanu un mācību lidojumu prasības saskaņā ar *FAA* sistēmu, trūkstošās mācības pabeigs *DTO* vai *ATO* saskaņā ar Komisijas Regulu (ES) Nr. 1178/2011.

e) *FCL* daļas vienpilota *MEP* klases kvalifikācijas atzīmi var izdot vienlaikus ar *FCL* daļas pilota apliecību saskaņā ar šajā iedaļā aprakstīto apliecības konversijas procesu vai arī kvalifikācijas atzīmi var pievienot spēkā esošai *FCL* daļas apliecībai, ja ir izpildītas piemērojamās prasības.

#### 2.3. Nakts lidojumu kvalifikācijas atzīme. Atbilstības prasības

2.3.1. Vispārīga informācija

a) Personai, kurai ir derīgs *FAA* pilota sertifikāts lidošanai ar lidmašīnu bez nakts lidojumu tiesību ierobežojumiem un kas vēlas pieteikties *FCL* daļas nakts lidojumu kvalifikācijas atzīmei, ir jāizpilda 3. pielikumā un šajā iedaļā noteiktās attiecīgās prasības.

b) Norāde *FAA* pilota sertifikātā, ka nav nakts lidojumu ierobežojumu, nozīmē, ka *FAA* ir konstatējusi, ka persona ir kvalificēta lidošanai ar gaisa kuģi laikā no vakara civilās krēslas beigām līdz rīta civilās krēslas iestāšanās brīdim pēc vietējā laika, kā publicēts izdevumā “Air Almanac” [Aviācijas gadagrāmata] (skat. nakts definīciju 14. *CFR* 1. daļas 1.1. punktā).

c) *FCL* daļas nakts lidojumu kvalifikācijas atzīmi var izdot vienlaikus ar *FCL* daļas pilota apliecību saskaņā ar šajā iedaļā aprakstīto apliecības konversijas procesu vai arī kvalifikācijas atzīmi var pievienot spēkā esošai *FCL* daļas apliecībai, ja ir izpildītas piemērojamās prasības.

2.3.2. Veselības apliecība

Pretendentam ir jāizpilda 2.2.1. punkta prasības.

2.3.3. Mācību lidojumi un pieredze

a) Lai iegūtu *FCL* daļas nakts lidojumu kvalifikācijas atzīmi, pretendentam ir jābūt vismaz 5 lidojumu stundām ar attiecīgās kategorijas lidmašīnu naktī, tostarp:

i) vismaz 3 lidojumu stundām ar instruktoru un

ii) vismaz 1 maršruta navigācijas stundai ar vismaz vienu maršruta lidojumu ar instruktoru vismaz 50 km (27 NM) attālumā un 5 patstāvīgas pacelšanās un 5 patstāvīgas nosēšanās ar pilnīgu apstāšanos.

b) Mācību lidojumus vai veikt un pieredzi iegūt saskaņā ar FAA sistēmu vai ES FCL daļas sistēmu, vai saskaņā ar abu sistēmu apvienojumu. Pretendents sniedz pierādījumus par mācībām un pieredzi aviācijas iestādes noteiktā formātā un veidā.

c) Pretendents, kas nav izpildījis 2.3.3. punkta a) apakšpunkta i)–ii) punktā noteiktās mācību un lidošanas pieredzes prasības saskaņā ar *FAA* sistēmu, trūkstošās mācības pabeigs *DTO* vai *ATO* saskaņā ar Komisijas Regulu (ES) Nr. 1178/2011.

#### 2.4. Instrumentālo lidojumu kvalifikācijas atzīme. Atbilstības prasības

2.4.1. Vispārīga informācija

a) Personai, kurai ir derīga *FAA* instrumentālo lidojumu kvalifikācijas atzīme un kas vēlas pieteikties *FCL* daļas instrumentālo lidojumu kvalifikācijas atzīmei, ir jāizpilda attiecīgās 3. pielikuma un šīs iedaļas prasības.

b) *FCL* daļas instrumentālo lidojumu kvalifikācijas atzīmi var izdot vienlaikus ar *FCL* daļas pilota apliecību saskaņā ar šajā iedaļā aprakstīto apliecības konversijas procesu vai arī kvalifikācijas atzīmi var pievienot spēkā esošai *FCL* daļas apliecībai, ja ir izpildītas piemērojamās prasības.

2.4.2. Veselības apliecība

Pretendentam ir jāizpilda attiecīgās ES medicīniskās prasības, kā noteikts Komisijas Regulā (ES) Nr. 1178/2011, lai saņemtu vēlamās tiesības un iegūtu Eiropas veselības apliecību. Ir jāsaņem vismaz 2. klases veselības apliecība, kas ietver nosacījumus instrumentālo lidojumu kvalifikācijas atzīmei un kas atbilst pieprasāmajai apliecībai un citām kvalifikācijas atzīmēm.

2.4.3. Valodas prasme

Pretendentam ir jāizpilda 2.2.2. punkta prasības.

2.4.4. Teorētiskās zināšanas

a) Pretendentam ir jāpierāda teorētiskās zināšanas aviāciju regulējošo normatīvo aktu, lidojumu plānošanas un uzraudzības un sakaru jomā instrumentālo lidojumu kvalifikācijas atzīmes līmenī.

b) Ja pretendentam ir vismaz 50 lidojumu stundu pieredze saskaņā ar instrumentālā lidojuma noteikumiem (*IFR*) kapteiņa (*PIC*) statusā, pirms instrumentālā lidojuma prasmju novērtēšanas tam ir eksaminētājam jāpierāda, ka ir iegūtas nepieciešamās teorētiskās zināšanas pietiekamā līmenī. Zināšanu apliecināšana notiek saskaņā ar šā *TIP-L* B iedaļas 2.1.5. punktu un 2. papildinājumu.

c) Visos citos gadījumos teorētisko zināšanu līmeni novērtēs rakstveida eksāmenā, par kuru ir atbildīga aviācijas iestāde.

d) Rakstveida eksāmenu, kas minēts 2.4.4. punkta c) apakšpunktā, kārto šādi:

i) eksāmenā būs no Eiropas Centrālās jautājumu bankas (*ECQB*) atlasīti jautājumi ar vairākiem atbilžu variantiem atbilstoši teorētisko zināšanu procedūrām, kas noteiktas *ARA* daļā (jautājumu skaits katrā mācību priekšmetā un eksaminācijas laiks), un atbilstošajam *AMC/GM* materiālam, kas attiecas uz *IR(A)* moduli, kas jākārto saskaņā ar *FCL* daļas FCL.625. punktu un 6. pielikuma A iedaļu;

ii) eksāmenu būs nokārtojis pretendents, kas būs ieguvis vismaz 75 % atzīmju. Soda atzīmju nav;

iii) pretendents ir sekmīgi nokārtojis nepieciešamo teorētisko zināšanu eksāmenu, ja eksāmens ir nokārtots 24 kalendāro mēnešu laikā līdz pieteikuma iesniegšanas mēnesim;

iv) ja pretendents nav nokārtojis eksāmenu ar 4 mēģinājumiem, tam ir jāapgūst attiecīgais teorētisko zināšanu mācību kurss mācību iestādē (*ATO*), kas apstiprināta saskaņā ar Komisijas Regulu (ES) Nr. 1178/2011. Nepieciešamo mācību apjomu un tvērumu nosaka šī mācību iestāde, ņemot vērā pretendenta vajadzības;

v) aviācijas iestāde stingri ievēro drošības procedūras, lai izvairītos no pārbaužu ietekmēšanas. Ja aviācijas iestāde konstatē, ka pretendents eksāmena laikā neievēro eksāmena procedūru, tiks uzskatīts, ka pretendents nav nokārtojis eksāmenu konkrētajā priekšmetā vai visu eksāmenu kopumā. Ja ir gūti pierādījumi, ka pretendents ir krāpies, aviācijas iestāde liedz tam kārtot turpmāko eksāmenu vismaz 12 mēnešus no dienas, kurā notika eksāmens un kurā tika konstatēta pretendenta krāpšanās.

e) Ja pretendents piesakās privātpilota apliecībai un instrumentālo lidojumu kvalifikācijas atzīmei saskaņā ar 3. pielikumu, tam ir jāpierāda savas teorētiskās zināšanas gan privātpilota apliecības saņemšanai (skat. 2.1.5. punktu), gan instrumentālo lidojumu kvalifikācijas atzīmes saņemšanai, kā noteikts šajā *TIP-L*.

2.4.5. *FAA* pilota instrumentālo lidojumu kvalifikācijas atzīmes aktuāluma pārbaudes metodes

a) Pretendents iesniedz aviācijas iestādei pieteikuma veidlapu un lidojumu grāmatiņu(-as), lai pierādītu FAA pilota sertifikāta aktuālumu.

b) Par aktuālumu pārliecinās ar *FAA* izdotu pārbaudes vēstuli, kurā sniegts kvalifikācijas atzīmju izdošanas datums.

c) Ja aviācijas iestāde nespēj pārliecināties par pretendenta aktuālumu no pretendenta iesniegtajiem dokumentiem, tā pārbauda izdošanas datumu, kas norādīts *FAA* reģistra sniegtajā pārbaudes vēstulē (skat. 2.1.3. punkta c) apakšpunktu). Ja aviācijas iestādei rodas jautājums par pārbaudes vēstules saturu, tai pa e-pastu vai telefonu jāsazinās ar *FAA* Pilotu sertifikācijas nodaļu (AFB-720), kas ir norādīta šās *TIP-L* A iedaļā, lai noskaidrotu šo jautājumu.

2.4.6. Prasmju pārbaude

a) Pretendentam ir sekmīgi jānokārto prasmju pārbaude ar kvalificētu FCL daļas IRE(A) saskaņā ar Komisijas Regulas (ES) Nr. 1178/2011 7. papildinājumu un nepieciešamības gadījumā saskaņā ar 9. papildinājumu.

b) Prasmju pārbaudi drīkst veikt, ja pretendents ir sekmīgi apliecinājis nepieciešamās teorētiskās zināšanas pietiekamā līmenī saskaņā ar 2.4.4. punktu, attiecīgā gadījumā ir pabeidzis attiecīgos mācību lidojumus un izpildījis attiecīgās pieredzes prasības, kā noteikts šajā TIP-L. Jānodrošina, ka eksaminētājam ir pieejama dokumentācija, kas apliecina mācības un pieredzi, tostarp pilota lidojumu grāmatiņa.

c) Lai saņemtu *IR(A)* kvalifikācijas atzīmi lidojumiem ar *MEP* sauszemes lidmašīnu, pretendentam prasmju pārbaude ir jāveic ar *MEP* lidmašīnu. Lai saņemtu instrumentālo lidojumu kvalifikācijas atzīmi lidojumiem ar *SEP* sauszemes lidmašīnu, pretendentam prasmju pārbaude ir jāveic ar *SEP* gaisa kuģi. Ja pretendentam *FAA* sertifikātā jau ir attiecīgās klases tiesības lidojumiem ar *SEP* un *MEP* sauszemes lidmašīnu un tas piesakās *FCL* daļas instrumentālo lidojumu kvalifikācijai ar *MEP* un *SEP* sauszemes lidmašīnām, ja tiek nokārtota prasmju pārbaude ar *MEP* sauszemes lidmašīnu, tas nozīmē, ka ir izpildītas prasmju pārbaudes prasības ar *SEP* sauszemes lidmašīnu, kā noteikts Regulas (ES) Nr. 1178/2011 FCL.620. punkta c) apakšpunktā.

d) Ja pretendents piesakās privātpilota apliecībai un instrumentālo lidojumu kvalifikācijas atzīmei saskaņā ar 3. pielikumu, prasmju pārbaudi var apvienot, ja tiek izpildīti visi prasītie punkti. Šādā gadījumā prasmju kombinēto pārbaudi veic, lidojot kopā ar kvalificētu *FCL* daļas eksaminētāju, kā noteikts šīs iedaļas 2.2.5. punktā un 2.4.6. punkta a) apakšpunktā.

2.4.7. Instrumentālo lidojumu kvalifikācijas atzīme lidojumiem ar vienpilota *MEP* sauszemes lidmašīnām

a) Lai pieteiktos instrumentālo lidojumu kvalifikācijas atzīmei lidojumiem ar vienpilota *MEP* sauszemes lidmašīnām, pretendentam ir jābūt *FCL* daļas sauszemes *MEP* klases kvalifikācijas atzīmei vai ir jābūt izdotai *FCL* daļas sauszemes *MEP* klases kvalifikācijas atzīmei saskaņā ar 3. pielikumu (skat *TIP-L* B iedaļas 2.2.6. punkta e) apakšpunktu).

b) Papildus citām 2.4.1.–2.4.6. punktā noteiktajām prasībām pretendentam ir jāsniedz apliecinājumi par to, ka ir apgūts minimālais instrumentālo lidojumu mācību kurss ar vairāku dzinēju lidmašīnām, lai izpildītu *FCL* daļas 6. papildinājuma prasības. Mācības var aizstāt ar līdzīgu instrumentālo lidojumu pieredzi kapteiņa (*PIC*) statusā lidojumos ar vienpilota *MEP* lidmašīnām, kā precizēts turpmākā izklāstā.

c) Mācības un lidojumu pieredzi var apgūt saskaņā ar *FAA* sistēmu vai ES *FCL* daļas sistēmu, vai saskaņā ar abu sistēmu apvienojumu. Pretendents sniedz apliecinājumu par mācībām un pieredzi aviācijas iestādes noteiktā formātā un veidā.

d) Pretendents iepriekšējus instrumentālos mācību lidojumus var būt veicis un lidošanas pieredzi var būt ieguvis saskaņā ar FAA sistēmu vai ES FCL daļas sistēmu, vai saskaņā ar abu sistēmu apvienojumu.

i) *FCL* daļas 6. papildinājuma A iedaļā noteikto prasību par instrumentālā lidojuma mācībām, kas veiktas saskaņā ar *FAA* sistēmu, var izpildīt, ja ir līdzīga apjoma instrumentālo lidojumu pieredze *PIC* statusā ar vairāku dzinēju lidmašīnām pēc sākotnējās *IR(A)* kvalifikācijas atzīmes izdošanas.

ii) Pretendents, kas nav izpildījis i) punktā noteiktās lidojumu pieredzes prasības saskaņā ar *FAA* sistēmu, trūkstošās mācības pabeigs *ATO*, kurai ir atļauja to darīt saskaņā ar Komisijas Regulu (ES) Nr. 1178/2011.

2.4.8. Aklimatizācijas lidojums

a) Pretendentam, kas piesakās instrumentālo lidojumu kvalifikācijas atzīmei lidojumiem ar sauszemes vienpilota viena dzinēja vai vienpilota vairāku dzinēju lidmašīnām, aklimatizācijas lidojumi nav jāveic, ja:

i) pēc sākotnējās *IR(A)* izdošanas ir iegūta vismaz 50 lidojumu stundu pieredze saskaņā ar instrumentālo lidojumu noteikumiem ar lidmašīnām *PIC* statusā vai

ii) pēc sākotnējās *IR(A)* izdošanas ir iegūta vismaz 10 lidojumu stundu pieredze saskaņā ar instrumentālo lidojumu noteikumiem ar lidmašīnām *PIC* statusā jebkurā ES dalībvalstī vai Eiropas valstī, kas piedalās *EASA* (saskaņā ar Regulas (ES) Nr. 2018/1139 129. pantu);

iii) instrumentālā lidojuma laiks, kurā pilots ir vadījis gaisa kuģi, skatoties vienīgi uz instrumentu rādījumiem un neizmantojot ārējus orientierus, un kas nolidots pēc IR sākotnējās piešķiršanas, tiks ieskaitīts kā saskaņā ar 2.4.8. punkta a) apakšpunkta i) un ii) punktā noteiktām IFR prasībām veikta lidojuma laiks, ja pilots būs reģistrējis savā lidojumu grāmatiņā saskaņā ar IFR atļauju veiktā lidojuma laiku un apliecinājis to ar savu parakstu.

b) Attiecīgā gadījumā aklimatizācijas lidojumu izpilda šādi:

i) lidojuma uzdevumus nosaka, pamatojoties uz FCL daļas 6. papildinājuma A iedaļā izstrādāto moduļu IR(A) mācību lidojumu programmu;

ii) mācību iestāde, kas apstiprināta saskaņā ar Komisijas Regulu (ES) Nr. 1178/2011, nosaka lidojuma uzdevumu apjomu, kas nepieciešams, lai sasniegtu FCL daļas 7. un 9. papildinājumā noteikto kvalifikācijas līmeni drošai gaisa kuģu ekspluatācijai;

iii) aklimatizācijas lidojumu veic mācību iestādē, kas apstiprināta saskaņā ar Komisijas Regulu (ES) Nr. 1178/2011, kādā no dalībvalstīm pirms prasmju pārbaudes veikšanas.

### 3. Kvalifikācijas atzīmju derīguma termiņa pagarināšana un atjaunošana

Kvalifikācijas atzīmes derīguma termiņa pagarināšana un atjaunošana un valodas prasmju apstiprināšana saistībā ar *FCL* daļas apliecību, kas izdota saskaņā ar 3. pielikumu, ir jāveic saskaņā ar attiecīgajiem *FCL* daļas noteikumiem.

### 4. Papildu kvalifikācijas atzīmju konversija pēc sākotnējās konversijas

**4.1.** Pēc sākotnējās konversijas *FCL* daļā var iekļaut papildu kvalifikācijas atzīmes, kas ietvertas 3. pielikuma piemērošanas jomā. Pretendentam ir jāizpilda attiecīgās prasības attiecībā uz kvalifikācijas atzīmi.

**4.2.** Visas kvalifikācijas atzīmes, kas neietilpst 3. pielikuma piemērošanas jomā, tiks izdotas saskaņā ar Komisijas Deleģēto regulu (ES) 2020/723, ar grozījumiem.

### 5. Pārsūdzība un konfliktu risināšana

Aviācijas iestādes lēmums ierobežot, apturēt vai anulēt kādu ES *FCL* daļas pilota apliecību nav pārsūdzams *FAA*.

### 1. papildinājums. Pieteikuma veidlapa

#### (Pieejama aviācijas iestādēs)

|  |  |  |  |  |
| --- | --- | --- | --- | --- |
| ***FCL* DAĻAS APLIECĪBAS PIETEIKUMA VEIDLAPA**  Kandidātam ir jāaizpilda un jāparaksta šī veidlapa.  Veidlapas pirmajā daļā ir jāieraksta *FAA* pilota sertifikāta un tā apstiprinājumu dati. Šie punkti tiks pārbaudīti saziņā ar *FAA*. Otrā daļa attiecas uz ES apliecības pieteikumu.  **1. DAĻA. *FAA* pilota statuss** | | | | |
| **Nr.** | ***ICAO***  **1. PIELIKUMS** | **APRAKSTS** | Saskaņā ar Čikāgas Konvencijas par starptautisko civilo aviāciju 29. panta c) punktu, 32. panta a) punktu, 40. pantu un Konvencijas 1. pielikuma 1.2.1. punktu. | |
| **1.** | i) | Apliecības izdevējvalsts | *ASV* | |
| **2.** | ii) | *FAA* sertifikāta kategorija/klase | *LIDMAŠĪNAS:*  *PPL*  *CPL*  *ATPL* | |
| **3.** |  | Apliecības izdošanas datums | *dd/mm/gggg* | |
| **4.** | iv) | Vārds, uzvārds | *UZVĀRDS, vārds* | |
| **5.** | iv a) | Dzimšanas datums (dd/mm/gggg) vai personas kods | *dd/mm/gggg………………………………………….*  ***[Pilota pārbaudes procesā FAA nesniedz personu identificējošu informāciju. Tā ir jāsniedz kandidātam.]*** | |
| **6.** | xiv) | Citi dati (piem., *dzimšanas vieta*) | *Pēc izvēles*  ***[Pilota pārbaudes procesā FAA nesniedz personu identificējošu informāciju. Tā ir jāsniedz kandidātam.]*** | |
| **7.** | v) | Adrese  - Pastāvīgā adrese:  - Pasta adrese: | ***[Pilota pārbaudes procesā FAA nesniedz personu identificējošu informāciju. Tā ir jāsniedz kandidātam.]*** | |
| **8.** |  | Kontaktinformācija  - E-pasta adrese:  - Tālruņa numurs: | *Personīgā kontaktinformācija*  ***[Pilota pārbaudes procesā FAA nesniedz personu identificējošu informāciju. Tā ir jāsniedz kandidātam.]*** | |
| **9.** | vi) | Valstspiederība | *Holandes*  ***[Pilota pārbaudes procesā FAA nesniedz personu identificējošu informāciju. Tā ir jāsniedz kandidātam.]*** | |
| **10.** | viii) | Izdevējiestāde (nepieciešamības gadījumā apliecības izdošanas nosacījumi) | *FAA* | |
| **11.** | xii) | Spēkā esošās kvalifikācijas atzīmes/tiesības un sertifikāti, kam nav beidzies derīguma termiņš  (Tikai klases vai instrumentālo lidojumu kvalifikācijas atzīmes) | **Kvalifikācijas atzīmes un sertifikāti** | **Izdošanas datums (dd/mm/gggg)** |
| *SEL* | *xx/xx/xxxx* |
|  |  |
|  |  |
|  |  |
| ***12.*** *Kvalifikācijas atzīmes, kuru derīgums ir beidzies* ***n/p*** | | | | |
| **13.** | xiii) | Piezīmes, piemēram, īpašie apstiprinājumi par ierobežojumiem un tiesību apstiprinājumi  (piemēram, valodas prasmes līmenis un derīgums (angļu val., citas val.)) | *Īpašie apstiprinājumi:* | |
| *Pēdējā lidošanas pārbaude angļu val. (valodas pieprasījumam)* | *Datums (dd/mm/gggg):* |
|  |  |
| **14.** *Ziņas par teorētisko zināšanu kursu vai mācību lidojumu pabeigšanu, teorētisko zināšanu eksāmens vai prasmju pārbaude citās dalībvalstīs attiecīgā gadījumā:* ***n/p*** | | | | |
| **15.** |  | Izmeklēšana – pabeigta vai notiekoša\* | **Jā**  **Nē**   (Ja “jā”, norādīt detalizētu informāciju atsevišķā lapā.) | |
| **16.** |  | Vai 2. punktā minētā apliecība ir apstiprinājums, ko izdevis *FAA*, pamatojoties uz apliecību, ko izdevusi cita Čikāgas konvencijas līgumslēdzēja valsts?\*\* | **Jā**  **Nē**   (Pievienot datus) | |
| **17.** |  | Sākotnējā *PART-MED* veselības apliecība: | **Izdošanas datums: *xx/xx/xxxx***  **Pārbaudes datums: *xx/xx/xxxx***  **Klase:** | |

\* 15. punktā norāda, vai notiek izmeklēšana saistībā ar veselības apliecību un pilota apliecību vai to apturēšanas vai atcelšanas darbības.

\*\* 16. punkts, piemēram, vai tā tika atzīta par derīgu saskaņā ar Čikāgas konvencijas 1. pielikuma 1.2.1. punktu?

|  |
| --- |
| **2. DAĻA. Pieteikums *FCL* DAĻAS apliecībai**  Es, (uzvārds, vārds), ar šo piesakos uz *FCL* daļas apliecību vai kvalifikācijas atzīmi.  **Pieteiktās apliecības veids: privātpilota apliecība – lidmašīnas:**  **nav**   **Pieteiktās kvalifikācijas atzīmes: *SEP(L)***  ***MEP(L)***  **nakts lidojumu kvalifikācijas atzīme**  ***IR(A)* attiecībā uz *SE***  ***IR(A)* attiecībā uz *ME***   ***FCL* daļas apliecības turētājs: jā:**  **nē**   **Ja ir *FCL* daļas apliecības turētājs**  a) *FCL* daļas apliecības numurs:  b) Apliecības veids:  c) Apliecības izdevējvalsts:  Vai ES teorētisko zināšanu kursi vai mācību lidojumi, teorētisko zināšanu eksāmens vai prasmju pārbaude ir kārtoti kādā citā ES dalībvalstī? Jā:  Nē   Ja “jā”, norādīt valsti: Teorētisko zināšanu eksāmens:  Mācību lidojumi:  Prasmju pārbaude:  Ar šo apliecinu, ka neesmu iesniedzis citu pieprasījumu citai *EASA* dalībvalsts kompetentajai iestādei.  Man nav citas *EASA* dalībvalsts izdotas *FCL* daļas, *BFCL* daļas vai *SFCL* daļas apliecības.  Man nekad nav bijusi citā dalībvalstī izsniegta tāda paša tvēruma un kategorijas apliecība, sertifikāts, kvalifikācijas atzīme, atļauja vai atestāts, kas citā dalībvalstī ticis anulēts vai apturēts.  Es esmu pilnībā iepazinies(-usies) ar [*norādīt atsauci uz kompetentās iestādes publicēto informatīvo materiālu*] un iesniedzis(-gusi) visus pieteikuma izvērtēšanai nepieciešamos dokumentus.  Ar šo apliecinu, ka šajā pieteikuma veidlapā sniegtā informācija ir patiesa, pilnīga un pareiza pēc manā rīcībā esošajām ziņām. Saprotu, ka saskaņā ar [*pievienot atsauci uz valsts tiesību aktiem*], tas ir pārkāpums [*norādīt pārkāpumu saskaņā ar valsts tiesību aktiem, piemēram, nepatiesi apgalvojumi nolūkā iegūt apliecību*], kas ir sodāms saskaņā ar [*pievienot atsauci uz soda sankcijām, kas piemērojamas saskaņā ar valsts tiesību aktiem*].  Ar savu parakstu apliecinu, ka atļauju *FAA* pārbaudīt šā pieteikuma saturu ar informāciju, kas izgūta no maniem pilota reģistra datiem, kurus uztur *FAA* saskaņā ar ASV Likumu par privātās dzīves aizsardzību [*Privacy Act*], ievērojot ASV Likuma par privātās dzīves aizsardzību Reģistra sistēmu [*System of Record*], Aviācijas fizisko personu reģistru [*Aviation Record on Individuals*] (*SORN 847*).  Pieteikuma iesniedzēja paraksts un pieteikuma datums:  Pievienotie dokumenti:  a) dokumentu oriģināleksemplāri vai kopijas:   * + *FAA* pilota sertifikāts;   + derīgas veselības apliecības (*FAA* un ES *MED* daļa);   + pase vai līdzvērtīgs personu apliecinošs dokuments;   + lidojumu grāmatiņa, lai apliecinātu citu būtisku informāciju, piemēram, pieredzi, pēdējo lidošanas pārbaudi, veiktās mācības;   + prasmju pārbaudes veidlapa.   b) Rakstveida dokumentācija, kas apliecina 11. punktā minēto aktuālumu  c) Citi dokumenti pēc aviācijas iestādes pieprasījuma |
| Nepareizas informācijas sniegšanas gadījumā pretendentam var nepiešķirt personāla apliecību, sertifikātu, kvalifikācijas atzīmi, atļauju vai atestātu. Šaubu gadījumā kompetentajai iestādei ir jāsazinās ar tās dalībvalsts kompetento iestādi, kurā pretendentam iepriekš varētu būt izsniegta personāla apliecība, sertifikāts, kvalifikācijas atzīme, atļauja vai atestāts, vai ar *FAA* papildu informācijas saņemšanai. |

### 2. papildinājums. Teorētisko zināšanu apliecināšana

#### I. Teorētisko zināšanu apliecināšana *PPL(A)* saņemšanai

Eksaminētājam par pamatu eksāmenam ir jāizmanto *PPL(A)* teorētisko zināšanu mācību programma, kā noteikts Komisijas Regulas (ES) Nr. 1178/2011 *AMC1* FCL.210. punktā un FCL.215. punktā.

Eksāmenam ir jābūt 30–60 minūšu ilgam.

Eksāmenā ir jāuzdod vismaz viens jautājums par katru no turpmāk minētajiem punktiem:

1) Mācību priekšmets: aviāciju regulējošie normatīvie akti un *ATC* procedūras

Jāuzsver valsts tiesību aktu un attiecīgo *ICAO* pielikumu un ES noteikumu atšķirības.

a) Konvencija par starptautisko civilo aviāciju (Čikāgas konvencija) Dok. 7300/6.

b) Gaisa kuģu lidojumderīgums (*ICAO* 8. pielikums).

c) Gaisa kuģu nacionālās piederības un reģistrācijas zīmes (*ICAO* 7. pielikums).

d) Personāla sertificēšana (*ICAO* 1. pielikums).

e) Lidojumu noteikumi *(ICAO* 2. pielikums).

f) Aeronavigācijas procedūras (*PANS Ops*).

g) Gaisa satiksmes pārvaldība (*ICAO* 11. pielikums. Dok. 4444).

- Īpaši jāuzsver: gaisa telpas klasifikācija, gaisa satiksmes pakalpojumu vispārējie noteikumi un procedūras avārijas situācijās, sakaru atteices gadījumā un neparedzētos apstākļos.

h) Aeronavigācijas informācijas pakalpojumi (*ICAO* 15. pielikums).

- Īpaši jāuzsver: galvenās definīcijas, *AIP*, *NOTAM*, *AIRAC* un *AIC*.

i) Lidlauki (*ICAO* 14. pielikums, 1. un 2. sējums).

- Īpaši jāuzsver: avārijas un citi dienesti.

j) Meklēšana un glābšana (*ICAO* 12. pielikums).

- Īpaši jāuzsver: galvenās definīcijas, *PIC* procedūras nelaimes gadījuma vietā, *PIC* procedūras pārtverta briesmu signāla gadījumā.

k) Drošība (*ICAO* 17. pielikums).

l) Aviācijas nelaimes gadījumu un incidentu izmeklēšana (*ICAO* 13. pielikums).

2) Mācību priekšmets: sakari

a) Definīcija.

b) Vispārējās ekspluatācijas procedūras.

c) Svarīgie meteoroloģiskās informācijas termini (*VFR*).

d) Rīcība sakaru zaudēšanas gadījumā.

e) Briesmu un steidzamības procedūras.

f) *VHF* viļņu izplatīšanās un frekvenču piešķiršanas vispārējie principi.

#### II. Teorētisko zināšanu apliecināšana instrumentālo lidojumu kvalifikācijas atzīmes saņemšanai

Eksaminētājam par pamatu eksāmenam ir jāizmanto teorētisko zināšanu mācību programma, kas atbilst *AMC/GM* materiālam saistībā ar *IR(A)/CB-IR(A)* moduli saskaņā ar *FCL* daļas FCL.625. punktu un 6. papildinājuma A iedaļas a) punktu.

Eksāmenam ir jābūt 30–60 minūšu ilgam.

Lai novērtētu pretendenta zināšanas priekšmetos “Aviāciju regulējošie normatīvie akti”, “Lidojumu plānošana un uzraudzība” un “Sakari”, eksaminētājs var izmantot tēmas, kas noteiktas attiecīgi *GM1* par *FCL* daļas 6. papildinājumu “*IR(A)* moduļu mācību kursi” vai *AMC/GM* 8. vai turpmākajā grozījumā.


### 3. papildinājums. FAA pārbaudes vēstuļu piemēri

*FAA* pārbaudes vēstules piemērs:



|  |  |
| --- | --- |
| Angļu val | Latviešu val. |
| U.S. Department of Transportation | ASV Transporta departaments [*U.S. Department of Transportation*] |
| Federal Aviation Administration | Federālā aviācijas administrācija |
| Aviation Safety | Aviācijas drošība |
| P.O. Box 25082 | *P.O.* *Box 25082* |
| Oklahoma City, Oklahoma 73125-0082 | *Oklahoma City, Oklahoma 73125-0082* |
| WEB Address: http://registry.faa.gov | Tīmekļa vietne: http://registry.faa.gov |
| April 16, 2020 | 2020. gada 16. aprīlī |
| MR JOHN DOE | KAM: DŽONAM DO [*JOHN DOE*] |
| CIVIL AVIATION AUTHORITY | CIVILĀS AVIĀCIJAS PĀRVALDE |
| CITY | PILSĒTA |
| COUNTRY | VALSTS |
| DEAR JOHN DOE,  OUR OFFICE HAS RECEIVED A REQUEST FROM YOUR OFFICE REQUESTING VERIFICATION OF THE BELOW NAMED AIRMAN’S CERTIFICATE AND RATINGS. | GOD. DŽON DO,  ESAM SAŅĒMUŠI PIEPRASĪJUMU NO JŪSU BIROJA PĀRBAUDĪT TURPMĀK MINĒTĀS PERSONAS PILOTA SERTIFIKĀTU UN KVALIFIKĀCIJAS ATZĪMES. |
| OUR RECORDS SHOW THAT JOHN SMITH WAS ISSUED PRIVATE PILOT CERTIFICATE 001234567 WITH RATINGS AIRPLANE MULTIENGINE LAND, INSTRUMENT AIRPLANE, ISSUED 04/01/2020. | SASKAŅĀ AR MŪSU REĢISTRIEM DŽONAM SMITAM [*JOHN SMITH*] IR IZDOTS PRIVĀTPILOTA SERTIFIKĀTS 001234567 AR KVALIFIKĀCIJAS ATZĪMĒM VAIRĀKU DZINĒJU SAUSZEMES LIDMAŠĪNĀM, INSTRUMENTĀLAJĀM LIDMAŠĪNĀM, IZDOTS 04/01/2020. |
| THIRD CLASS MEDICAL DATED 03/21/2020. | TREŠĀS KLASES MEDICĪNISKĀ IZZIŅA, DATUMS 03/21/2020. |
| MUST WEAR CORRECTIVE LENSES. | JĀNĒSĀ KOREKCIJAS LĒCAS. |
| A COPY OF YOUR LETTER HAS BEEN REFERRED TO THE FLIGHT STANDARDS REGULATORY SUPPORT DIVISION, AVIATION DATA SYSTEMS BRANCH FOR THEIR DIRECT REPLY REGARDING ACCIDENT, INCIDENT AND ENFORCEMENT INFORMATION. | JŪSU VĒSTULES KOPIJA TIKA NOSŪTĪTA LIDOJUMU STANDARTU REGLAMENTĒJOŠĀ ATBALSTA NODAĻAI [*FLIGHT STANDARDS REGULATORY SUPPORT DIVISION*], KAS IR AVIĀCIJAS DATU SISTĒMU NODAĻA, LAI TĀ SNIEGTU TIEŠU ATBILDI SAISTĪBĀ AR INFORMĀCIJU PAR NELAIMES GADĪJUMIEM, INCIDENTIEM UN IZMEKLĒŠANAS DARBĪBĀM. |
| IF YOU REQUIRE FURTHER ASSISTANCE, PLEASE CONTACT THE AIRMEN CERTIFICATION BRANCH AT (405) 354-3261, FAX AT (405) 954-4105 OR EMAIL AT 9-AMC-AFS760-AIRMEN@FAA.GOV. | JA JUMS NEPIECIEŠAMA PAPILDU PALĪDZĪBA, SAZINIETIES AR PILOTU SERTIFIKĀCIJAS NODAĻU PA TĀLR. (405) 354-3261, FAKSU (405) 954-4105 VAI E-PASTU 9-AMC-AFS760-AIRMEN@FAA.GOV. |
| SINCERELY,  MANAGER, AIRMEN CERTIFICATION BRANCH | CIEŅĀ  PILOTU SERTIFIKĀCIJAS NODAĻAS VADĪTĀJS |

Izdošanas datuma informāciju saturošas pārbaudes vēstules piemērs:



|  |  |
| --- | --- |
| Angļu val | Latviešu val. |
| U.S. Department of Transportation | ASV Transporta departaments |
| Federal Aviation Administration | Federālā aviācijas administrācija |
| Aviation Safety | Aviācijas drošība |
| P.O. Box 25082 | *P.O.* *Box 25082* |
| Oklahoma City, Oklahoma 73125-0082 | *Oklahoma City, Oklahoma 73125-0082* |
| WEB Address: http://registry.faa.gov | Tīmekļa vietne: http://registry.faa.gov |
| April 16, 2020 | 2020. gada 16. aprīlī |
| MR JOHN DOE | KAM: DŽONAM DO |
| CIVIL AVIATION AUTHORITY | CIVILĀS AVIĀCIJAS PĀRVALDE |
| CITY | PILSĒTA |
| COUNTRY | VALSTS |
| DEAR JOHN DOE,  OUR OFFICE HAS RECEIVED A REQUEST FROM YOUR OFFICE REQUESTING VERIFICATION OF THE BELOW NAMED AIRMAN’S CERTIFICATE AND RATINGS. | GOD. DŽON DO,  ESAM SAŅĒMUŠI PIEPRASĪJUMU NO JŪSU BIROJA PĀRBAUDĪT TURPMĀK MINĒTĀS PERSONAS PILOTA SERTIFIKĀTU UN KVALIFIKĀCIJAS ATZĪMES. |
| OUR RECORDS SHOW THAT JOHN SMITH WAS ISSUED PRIVATE PILOT CERTIFICATE 001234567 WITH RATINGS AIRPLANE MULTIENGINE LAND, INSTRUMENT AIRPLANE, ISSUED 04/01/2020. | SASKAŅĀ AR MŪSU REĢISTRIEM DŽONAM SMITAM IR IZDOTS PRIVĀTPILOTA SERTIFIKĀTS 001234567 AR KVALIFIKĀCIJAS ATZĪMĒM VAIRĀKU DZINĒJU SAUSZEMES LIDMAŠĪNĀM, INSTRUMENTĀLAJĀM LIDMAŠĪNĀM, IZDOTS 04/01/2020. |
| THE ORIGINAL DATES OF ISSUE OF THE RATINGS ARE AS FOLLOWS:  RATING  AIRPLANE MULTIENGINE LAND  INSTRUMENT AIRPLANE  ISSUE DATE  MARCH 10, 2020  APRIL 01, 2020 | KVALIFIKĀCIJAS ATZĪMJU SĀKOTNĒJĀS IZDOŠANAS DATUMI IR NORĀDĪTI TURPMĀK.  KVALIFIKĀCIJAS ATZĪME  VAIRĀKU DZINĒJU SAUSZEMES LIDMAŠĪNĀM  INSTRUMENTĀLAJĀM LIDMAŠĪNĀM  IZDOŠANAS DATUMS  2020. GADA 10. MARTS  2020. GADA 1. APRĪLIS |
| THIRD CLASS MEDICAL DATED 03/21/2020. | TREŠĀS KLASES MEDICĪNISKĀ IZZIŅA, DATUMS 03/21/2020. |
| MUST WEAR CORRECTIVE LENSES. | JĀNĒSĀ KOREKCIJAS LĒCAS. |
| A COPY OF YOUR LETTER HAS BEEN REFERRED TO THE FLIGHT STANDARDS REGULATORY SUPPORT DIVISION, AVIATION DATA SYSTEMS BRANCH FOR THEIR DIRECT REPLY REGARDING ACCIDENT, INCIDENT AND ENFORCEMENT INFORMATION. | JŪSU VĒSTULES KOPIJA TIKA NOSŪTĪTA LIDOJUMU STANDARTU REGLAMENTĒJOŠĀ ATBALSTA NODAĻAI, KAS IR AVIĀCIJAS DATU SISTĒMU NODAĻA, LAI TĀ SNIEGTU TIEŠU ATBILDI SAISTĪBĀ AR INFORMĀCIJU PAR NELAIMES GADĪJUMIEM, INCIDENTIEM UN IZMEKLĒŠANAS DARBĪBĀM. |
| IF YOU REQUIRE FURTHER ASSISTANCE, PLEASE CONTACT THE AIRMEN CERTIFICATION BRANCH AT (405) 354-3261, FAX AT (405) 954-4105 OR EMAIL AT 9-AMC-AFS760-AIRMEN@FAA.GOV. | JA JUMS NEPIECIEŠAMA PAPILDU PALĪDZĪBA, SAZINIETIES AR PILOTU SERTIFIKĀCIJAS NODAĻU PA TĀLR. (405)354-3261, FAKSU (405) 954-4105 VAI E-PASTU 9-AMC-AFS760-AIRMEN@FAA.GOV. |
| SINCERELY,  MANAGER, AIRMEN CERTIFICATION BRANCH | CIEŅĀ  PILOTU SERTIFIKĀCIJAS NODAĻAS VADĪTĀJS |

# C iedaļa. Procedūras *FAA* privātpilota sertifikāta un/vai instrumentālo lidojumu kvalifikācijas atzīmes izdošanai, pamatojoties uz ES *FCL* daļas pilota apliecību, instrumentālo lidojumu un/vai nakts lidojumu kvalifikācijas atzīmi

### 1. Ievads

Šajā Pilotu licencēšanas tehnisko īstenošanas procedūru (*TIP-L*) iedaļā ir noteikta kārtība, kā pilots, kas ieguvis lidmašīnu kategorijas privātpilota vai augstākas pakāpes apliecību un instrumentālo lidojumu un/vai nakts lidojumu kvalifikācijas atzīmi saskaņā ar ES *FCL* daļu, var kvalificēties sertificēšanai saskaņā ar 14. *CFR* 61. daļu kā *FAA* privātpilots lidmašīnu kategorijā un/vai instrumentālo lidojumu kvalifikācijas atzīmei, pamatojoties uz šā nolīguma un 3. pielikuma noteikumiem.

#### 1.1. Piemērojamība un nosacījumi

1.1.1. Šīs procedūras piemēro personām, kurām ir ES *FCL* daļas pilota apliecība, tostarp nakts lidojumu un/vai instrumentālo lidojumu kvalifikācijas atzīme, lidojumiem ar vienpilota viena virzuļdzinēja (*SEP*) sauszemes lidmašīnām un/vai vienpilota vairāku virzuļdzinēju (*MEP*) sauszemes lidmašīnām, izņemot tipa kvalifikācijas atzīmes.

PIEZĪME. 3. pielikumu nepiemēro sporta un atpūtas pilotu sertifikātiem un ceļojuma planieru ar dzinēju (TMG) kvalifikācijas atzīmei.

1.1.2. Gaisa kuģa tipa kvalifikācijas atzīmes pašreiz nevar konvertēt no vienas sistēmas uz otru. Tāpēc, ja pilotam ir ES *FCL* daļas tipa kvalifikācijas atzīme, kurai ir nepieciešams apstiprinājums saskaņā ar 14. *CFR* 61. daļu, tipa kvalifikācijas atzīmes tiesības netiks piešķirtas saskaņā ar Nolīgumu.

1.1.3. Lai ierosinātu konversijas procesu, ir jābūt derīgai ES *FCL* daļas pilota apliecībai un/vai saistītajām kvalifikācijas atzīmēm. Nekādā gadījumā nedrīkst konvertēt kvalifikācijas atzīmes, kuru derīgums ir beidzies.

1.1.4. Personai var ieskaitīt mācību lidojumus atbilstoši *FAA* privātpilota sertifikāta vai kvalifikācijas atzīmes prasībām, ja šī persona ir nokārtojusi mācību kursu *EASA FCL* daļas lidojumu instruktora uzraudzībā ārpus ASV saskaņā ar 14. *CFR* 61.41. punkta a) apakšpunkta 2) daļu.

1.1.5. *FAA* pilota sertifikāta nodošanas, apturēšanas vai anulēšanas gadījumā tas netiks atjaunots saskaņā ar 3. pielikuma noteikumiem.

1.1.6. Apliecības vai kvalifikācijas atzīmes, ko izdevusi cita Čikāgas konvencijas līgumslēdzēja valsts un ko aviācijas iestāde ir atzinusi par derīgām saskaņā ar Komisijas regulas (ES) Nr. 1178/2011 III pielikuma A iedaļu, netiks konvertētas par *FAA* pilota sertifikātiem saskaņā ar Nolīguma 3. pielikumu. Apliecības derīguma atzīšana ir darbība, kuru kā alternatīvu savas apliecības izsniegšanai veic Līgumslēdzēja valsts, atzīstot jebkuras citas Līgumslēdzējas valsts izdotu apliecību par līdzvērtīgu savai apliecībai, kā noteikts *ICAO* 1. pielikumā.

1.1.7. *FAA* pēc ES *FCL* daļas pilota apliecības konvertēšanas saskaņā ar 3. pielikumu neprasīs nodot šo ES *FCL* daļas pilota apliecību.

1.1.8. Pilotam, kuram ir tiesības izmantot *FAA* pilota sertifikātu, ir jāizpilda *FAA* aktuāluma prasības, lai izmantotu šīs tiesības.

1.1.9. Pilotam, kuram ir tiesības izmantot ES *FCL* daļas pilota apliecību, ir jāizpilda attiecīgās prasmju uzturēšanas prasības, lai izmantotu šīs tiesības.

#### 1.2. *FAA* pienākumi

*FAA* saskaņā ar 3. pielikuma noteikumiem izdod privātpilota sertifikātu un/vai instrumentālo lidojumu kvalifikācijas atzīmi, pamatojoties uz ES *FCL* daļas privātpilota vai augstākas pakāpes apliecību vai piemērojamām spēkā esošām kvalifikācijas atzīmēm.

### 2. Sākotnējais konversijas process

#### 2.1. Pamatprasības

2.1.1. Lai veiktu konversiju, ir jāizpilda vairākas pamatprasības un īpašās prasības. Pamatprasības ir norādītas turpmāk.

a) Lai pieteiktos *FAA* privātpilota sertifikātam un saistītajai kategorijai/klasei (viena dzinēja sauszemes lidmašīna un/vai vairāku dzinēju sauszemes lidmašīna) un/vai instrumentālo lidojumu kvalifikācijas atzīmei, kas izdota, pamatojoties uz ES *FCL* daļas apliecību un/vai kvalifikācijas atzīmi, pretendentam ir jāiesniedz *FAA* pieteikums, kā norādīts *TIP-L* C iedaļas 1. papildinājumā, saskaņā ar 14. *CFR* 61.13. punkta a) apakšpunktu.

b) Ja pretendentam jau ir *FAA* izdots pilota sertifikāts (kas nav izdots, pamatojoties uz ārvalstu apliecību) un ja pretendents vēlas izmantot 3. pielikumu kvalifikācijas atzīmes konversijai, ir jāizmanto *TIP-L* C iedaļas 1. papildinājumā aprakstītais process.

2.1.2. Pilota spēkā esoša apliecība un kvalifikācijas atzīmes

a) *FAA* ir jāpārliecinās, ka pretendentam ir spēkā esoša ES *FCL* daļas pilota apliecība un kvalifikācijas atzīmes, pārbaudot *FCL* daļas pilota apliecību saskaņā ar *FAA* veidlapu 8060-71 “Ārvalstu apliecības un veselības apliecības autentiskuma pārbaudes veidlapa” [*Verification of Foreign Licence and Medical Certification*], kā norādīts turpmāk *TIP-L* C iedaļas 1. papildinājumā. ES veselības apliecībai ir jābūt spēkā, un pretendentam ir jābūt *FAA* veselības apliecībai.

b) Kad no *EASA* apliecības turētāja ir saņemta veidlapa 8060-71, *FAA* pieprasa aviācijas iestādei apliecības pārbaudi un saņem to, lai pārliecinātos, ka ES apliecība ir autentiska, derīga un netiek veikta izmeklēšana saistībā ar to, tostarp apliecība nav apturēta, vai anulēta.

c) Pirms pieteikuma procesa ierosināšanas *FCL* daļas pilotam nav jāizpilda prasmju uzturēšanas prasības, lai pārvadātu pasažierus (piemēram, nav jāizpilda FCL.060. punkta prasības).

d) Lai izdotu *FAA* privātpilota sertifikātu ar kvalifikācijas atzīmi vairāku dzinēju sauszemes lidmašīnas klases kategorijā, pilotam *FCL* pilota apliecībā ir jābūt derīgai *MEP* klases kvalifikācijas atzīmei. Tā kā tipa kvalifikācija neietilpst 3. pielikuma piemērošanas jomā, *FCL* daļas pilota tipa kvalifikācijas atzīme vairāku dzinēju lidmašīnām neatbilst šai prasībai.

e) Lai izdotu *FAA* privātpilota sertifikātu ar vairākiem dzinējiem aprīkotas sauszemes lidmašīnas kategorijā un instrumentālo lidojumu kvalifikācijas atzīmi, pilotam *FCL* daļas apliecībā ir jābūt derīgai *MEP* klases kvalifikācijas atzīmei un *IR(A)* kvalifikācijas atzīmei. Tā kā tipa kvalifikācijas atzīmes neietilpst 3. pielikuma piemērošanas jomā, ar vairākiem dzinējiem aprīkotu gaisa kuģi *FCL* daļas tipa kvalifikācijas atzīme un instrumentālo lidojumu kvalifikācijas atzīme neatbilst šai prasībai.

2.1.3. Zināšanu pārbaudes prasība

a) Saskaņā ar 14. *CFR* 61.103. punkta e) apakšpunktu *FAA* pieprasa visiem pretendentiem, kas piesakās pirmo reizi, iesniedzot pieteikumu, uzrādīt spēkā esošu zināšanu pārbaudes ziņojumu, kuram nav beidzies derīguma termiņš un kura minimālais nokārtošanas slieksnis ir 70 %, kā norādīts *TIP-L* C iedaļas 1. papildinājumā. Zināšanu pārbaudes ziņojums ir derīgs 24 kalendāros mēnešus. Zināšanu pārbaude būs pieejama tikai angļu valodā.

b) Eksāmens tiks rīkots datorizētā formātā.

c) Zināšanu pārbaudē ietvertie jautājumi skars konkrētas ASV prasības attiecībā uz:

i) reglamentējošām normām un noteikumiem, kas attiecas uz personu, kurai ir *FAA* pilota sertifikāts un/vai instrumentālo lidojumu kvalifikācijas atzīme;

ii) lidojumu / gaisa telpas noteikumiem un

iii) attiecīgajiem gaisa satiksmes pakalpojumiem, sakaru un ārkārtas procedūrām.

d) Pretendentam tiks atļauts sākt zināšanu pārbaudi tikai pēc tam, kad pārbaudes centra proktoram tiks uzrādīts atbilstīgs identifikācijas dokuments. Atbilstīgi identifikācijas dokumenti ir šādi (14. *CFR* 61.35. punkta a) apakšpunkta 3) daļa):

i) ASV pilsoņiem un pastāvīgajiem iedzīvotājiem – transportlīdzekļa vadītāja apliecība, valdības izdota identifikācijas karte, pase, ārvalstnieka pastāvīgās uzturēšanas karte un militārpersonas identifikācijas karte un

ii) personām, kas nav ASV pilsoņi – papildus transportlīdzekļa vadītāja apliecībai, valdības izdotai identifikācijas kartei un/vai militārpersonas identifikācijas kartei ir jāuzrāda pase.

e) *FAA* stingri ievēro drošības procedūras, lai izvairītos no pārbaužu ietekmēšanas. Ja rodas aizdomas, ka pretendents krāpjas, pārbaude tiks apturēta. Pēc tam *FAA* veiks izmeklēšanu. Ja pārbaudē tiks konstatēta krāpšanās vai neatļauta rīcība, pretendentam var anulēt viņa *FAA* pilota sertifikātu vai kvalifikācijas atzīmi. Pretendentam 1 gadu no nodarījuma izdarīšanas dienas būs aizliegts pieteikties pārbaudei vai veikt pārbaudi sertifikāta vai kvalifikācijas atzīmes iegūšanai saskaņā ar 14. *CFR* 61.37. punktu.

f) Ja pretendents iegūst atzīmi, kas zemāka par 70 %, un vēlas veikt atkārtotu pārbaudi, viņam ir jāuzrāda šādi dokumenti:

i) nenokārtotās pilotu zināšanu pārbaudes ziņojums un

ii) *FAA* pilnvarota instruktora rakstveida apstiprinājums, ka personai ir sniegta papildu instruktāža un ka instruktors ir konstatējis, ka pretendents ir kompetents kārtot pārbaudi.

g) Ja pretendents ir nolēmis atkārtoti veikt pārbaudi cerībā iegūt labāku rezultātu, viņš to var darīt pēc 30 dienām no iepriekšējās pārbaudes veikšanas dienas. *FAA* neļauj veikt atkārtotu pārbaudi, kamēr nav pagājis 30 dienu periods. Pirms atkārtotas pārbaudes veikšanas pretendentam ir jāiesniedz pārbaudes rīkotājam derīgs zināšanu pārbaudes ziņojums. Oficiālā atzīme būs tā, kas iegūta pēdējā veiktajā pārbaudē.

h) Ja ir beidzies zināšanu pārbaudes ziņojuma termiņš, pretendentam ir jāuzrāda (sekmīgi nokārtotas vai nenokārtotas) pārbaudes ziņojums, kuram ir beidzies derīguma termiņš, ar nosacījumu, ka zināšanu pārbaudes ziņojuma oriģināleksemplārs paliek pretendenta rīcībā.

#### 2.2. Privātpilota sertifikāts. Atbilstības prasības

2.2.1. Vispārīga informācija

a) Personai, kurai ir derīga *FCL* daļas pilota apliecība lidmašīnu klasei – vienpilota sauszemes *SEP* un/vai vienpilota sauszemes *MEP* klases kvalifikācijas atzīme *–, FAA* neizdos *FAA* privātpilota sertifikātu lidmašīnu klasei – sauszemes lidmašīna ar vienu dzinēju un/vai sauszemes lidmašīna ar vairākiem dzinējiem –, ja vien netiek izpildītas 3. pielikuma un šīs iedaļas prasības.

b) Pretendentam, kas piesakās *FAA* privātpilota sertifikātam sauszemes lidmašīnu ar vairākiem dzinējiem klasei, ir jāizpilda aeronavigācijas pieredzes minimālās prasības saskaņā ar 14. *CFR* 61.109. punktu.

2.2.2. Valodas prasme

Pretendentam ir jāparāda savas angļu valodas prasmes saskaņā ar *FAA* dokumentu AC 60-28 “FAA English Language Standard for an FAA Certificate Issued Under 14 CFR Parts 61, 63, 65, and 107” [*FAA* angļu valodas standarts *FAA* sertifikātam, kas izdots saskaņā ar 14. *CFR* 61., 63., 65. un 107. daļu] (grozītā redakcija) vai jāsniedz apliecinājums par iegūtajām angļu valodas prasmēm. Ja pretendentam ir FCL daļas apstiprinājums par angļu valodas prasmju 4. vai augstāku līmeni, uzskatāms, ka tas ir līdzvērtīgs “angļu valodas zināšanu” apstiprinājumam FAA pilota sertifikāta saņemšanai (14. *CFR* 61.103. punkta c) apakšpunkts).

2.2.3. Veselības apliecība

Pretendentam ir jāizpilda 14. *CFR* 61.39. punktā attiecībā uz veselības apliecību noteiktās prasības.

2.2.4. Zināšanu pārbaude

Pretendentam ir jānokārto attiecīgā zināšanu pārbaude *FAA* sertifikāta un/vai kvalifikācijas atzīmes iegūšanai, kā norādīts 2.1.3. punktā (14. *CFR* 61.103. punkta e) apakšpunkts).

2.2.5. Lidošanas pārbaude

a) *FAA* organizēs pārbaudi saskaņā ar šīs iedaļas 1. papildinājumu.

b) Pirms *FAA* privātpilota sertifikāta izsniegšanas pretendentam ir jāiesniedz *FAA* veidlapa 8710-1 “Pieteikuma veidlapa pilota sertifikāta un/vai kvalifikācijas atzīmes saņemšanai” [*Airman Certificate and/or Rating Application Form*], derīga ārvalstu apliecības pārbaudes vēstule, derīgs zināšanu pārbaudes ziņojums un sekmīgi jāveic pārbaudes lidojums saskaņā ar 14. CFR 61.56. punktu. Lidošanas pārbaude ir jāveic saskaņā ar piemērojamajiem *FAA* norādījumiem un privātpilotu sertificēšanas standartiem, un to vada pilnvarots eksaminētājs vai *FAA* sertificēts lidojumu instruktors. Kad pārbaudes lidojums ir sekmīgi veikts, *FAA* pilnvarots eksaminētājs pilota lidojumu grāmatiņā ierakstīs apstiprinājumu saskaņā ar 14. *CFR* 61.13. punkta a) apakšpunktu.

PIEZĪME. Saskaņā ar 3. pielikumu *FAA* pilnvarots eksaminētājs ir administratora iecelta persona, kas ir pilnvarota piešķirt privātpilotu (*PE*), komerciālo un instrumentālo lidojumu kvalifikācijas atzīmes (*CIRE*) un aviolīniju transporta pilotu (*ATP*) sertificēšanu. Tomēr privātpiloti var neveikt instrumentālo lidojumu kvalifikācijas pārbaudi (*IPC*) saskaņā ar 3. pielikumu.

c) Sekmīgi veikta lidošanas pārbaude ar vairāku dzinēju lidmašīnu ir apliecinājums pilota aktuālumam katrā lidmašīnu klasē, kurai tas ir kvalificēts un kuru tas plāno ekspluatēt kapteiņa (*PIC*) statusā.

d) Lai saņemtu *FAA* sertifikātu, pretendentam, kas konvertē *FCL* daļas instrumentālo lidojumu kvalifikācijas atzīmi vienlaikus ar *FCL* daļas pilota apliecību, būs jāizpilda zināšanu pārbaudes prasības *FAA* privātpilota sertifikāta konversijai un *FAA* instrumentālo lidojumu kvalifikācijas atzīmes konversijai, kā arī instrumentālo lidojumu kvalifikācijas pārbaude (IPC) FAA pilnvarota eksaminētāja, aviācijas drošības inspektora (ASI), aviācijas drošības tehniķa (AST) vai FAA sertificēta lidojumu instruktora vadībā. Pārbaudes lidojuma prasības pēc *FAA* eksaminētāja ieskatiem var izpildīt apvienojumā ar *IPC* prasībām un citām piemērojamām nesenas pieredzes prasībām.

2.2.6. Ierobežojumi. Lidošana naktī

a) *FAA* izdod privātpilota sertifikātu ar ierobežojumu “lidošana naktī ir aizliegta”, izņemot gadījumus, ja pretendentam ir ES *FCL* daļas nakts lidojumu kvalifikācijas atzīme vai ja pretendents izpilda *FAA* nakts lidojumu pieredzes prasību saskaņā ar 14. CFR 61.109. punktu par 3 stundu mācību lidojumiem naktī ar lidmašīnu, kuros ietilpst:

i) viens vismaz 100 jūras jūdzes garš maršruta lidojums un

ii) 10 pacelšanās gaisā un nosēšanās ar pilnīgu apstāšanos lidostā (katra nosēšanās paredz lidojumu, kas veikts saskaņā ar kustības shēmu).

b) Ja sertifikāts izdots ar nakts lidojumu ierobežojumu, pretendentam saskaņā ar 14. *CFR* 61.13. punkta b) apakšpunktu nav tiesību izmantot sertifikātu lidojumiem nakts laikā (kā noteikts 14. *CFR* 1.1. punktā).

c) Aeronavigācijas pieredzes prasību var izpildīt saskaņā ar ES *FCL* daļas sistēmu vai *FAA* sistēmu, vai saskaņā ar abu sistēmu apvienojumu. Tas nozīmē, ja pretendentam ir bijušas mācības un/vai ir aeronavigācijas pieredze lidošanai naktī saskaņā ar ES sistēmu, to var ieskaitīt kā a) apakšpunktā minēto prasību izpildi līdzīgu stundu apmērā.

d) Prasība par lidojuma ar instruktoru un maršruta lidojuma navigāciju naktī tiks izpildīta, ja *PIC* ir aeronavigācijas pieredze lidošanai ar lidmašīnu naktī.

#### 2.3. Pieteikums instrumentālo lidojumu kvalifikācijas atzīmei. Atbilstības prasības

2.3.1. Vispārīga informācija

a) Personai, kurai ir derīga *FCL* daļas instrumentālo lidojumu kvalifikācijas atzīme un pilota apliecība lidmašīnu klasei – vienpilota sauszemes *SEP* un/vai vienpilota sauszemes *MEP*, izņemot tipa kvalifikāciju, – *FAA* neizdos *FAA* privātpilota sertifikātu lidmašīnu klasei – sauszemes lidmašīna ar vienu dzinēju un/vai sauszemes lidmašīna ar vairākiem dzinējiem –, ja vien netiek izpildītas 3. pielikuma un šīs iedaļas prasības.

b) Pretendentam nav vienlaikus jāpiesakās *FAA* privātpilota sertifikātam un instrumentālo lidojumu kvalifikācijai. Tomēr, ja pretendents piesakās gan apliecībai, gan kvalifikācijai, vienotais pieteikums (*FAA* veidlapa 8710-1) ir jāaizpilda tā, lai būtu redzams, ka pretendents izpilda atbilstības, zināšanu un pieredzes prasības attiecībā uz visām prasītajām kvalifikācijas atzīmēm, kā noteikts šajā *TIP-L*.

2.3.2. Valodas prasme

Pretendentam ir jāizpilda 2.2.2. punkta prasības.

2.3.3. Veselības apliecība

Pretendentam ir jāizpilda 2.2.3. punkta prasības.

2.3.4. Zināšanu pārbaude

Pretendentam ir jānokārto attiecīgā zināšanu pārbaude *FAA* sertifikāta un/vai kvalifikācijas atzīmes iegūšanai, kā norādīts 2.1.3. punktā.

2.3.5. Instrumentālā lidojuma kvalifikācijas pārbaude

a) Aklimatizācijas lidojums. Šā mācību lidojuma mērķis ir iepazīstināt pretendentus ar ASV gaisa telpas īpatnībām.

PIEZĪME. Licencētiem pilotiem, kas vēlas saņemt *FAA* privātpilota sertifikātu, ir jābūt veikušiem lidošanas pārbaudi saskaņā ar 14. *CFR* 61.56. punktu un jāizpilda 14. *CFR* 61.57. punkta prasības, lai būtu tiesīgi izmantot šo sertifikātu.

i) Pretendentam, kas piesakās instrumentālo lidojumu kvalifikācijas atzīmei, pirms instrumentālo lidojumu kvalifikācijas pārbaudes, ko eksaminētājs vada saskaņā 14. CFR 61.65. punkta c) apakšpunktu, ir jāveic aklimatizācijas lidojums Amerikas Savienotajās Valstīs, tostarp tās teritorijās, kopā ar FAA sertificētu lidojumu instruktoru.

ii) Pretendentam, kas piesakās instrumentālo lidojumu kvalifikācijas atzīmei lidojumiem ar vienpilota viena dzinēja vai vienpilota *MEP* sauszemes lidmašīnām, aklimatizācijas lidojumi nav jāveic, ja:

1) pēc sākotnējās *IR(A)* izdošanas ir iegūta vismaz 50 lidojumu stundu pieredze saskaņā ar instrumentālo lidojumu noteikumiem ar lidmašīnām *PIC* statusā vai

2) pēc sākotnējās *IR(A)* izdošanas Amerikas Savienotajās Valstīs ir iegūta vismaz 10 lidojumu stundu pieredze saskaņā ar instrumentālo lidojumu noteikumiem ar lidmašīnām *PIC* statusā.

iii) Instrumentālā lidojuma laiks, kurā pilots ir vadījis gaisa kuģi, skatoties vienīgi uz instrumentu rādījumiem un neizmantojot ārējus orientierus, un kas nolidots pēc IR(A) kvalifikācijas sākotnējās piešķiršanas, tiks ieskaitīts kā saskaņā ar 2.3.5. punkta a) apakšpunkta i) daļas 1) un 2) punktā noteiktām IFR prasībām veikta lidojuma laiks, dokumentējot to vai nu kā lidojumu instrumentālos meteoroloģiskos apstākļos (IMC), vai kā lidojumu imitētos IMC, ja pilots būs reģistrējis savā lidojumu grāmatiņā veiktā lidojuma laiku šādos apstākļos un apliecinājis to ar savu parakstu.

PIEZĪME. Saskaņā ar ES *FCL* daļu sertificētajam pilotam ir jāreģistrē lidojuma laiks saskaņā ar *FCL* daļas FCL.050. punktu. Saskaņā ar regulu piloti var kā *IFR* reģistrēt visu laiku, kas nolidots *PIC* statusā ar lidmašīnu saskaņā ar *IFR* lidojuma plānu, neatkarīgi no meteoroloģiskiem apstākļiem.

iv) Aklimatizācijas lidojumu izpilda, kā norādīts turpmāk.

1) Lidojuma uzdevumus veic, pamatojoties uz instrumentālo lidojumu kvalifikācijas atzīmei piemērojamajiem pilotu sertificēšanas standartiem.

2) Nepieciešamo lidojuma uzdevumu apjomu nosaka *FAA* lidojumu instruktors saskaņā ar instrumentālo lidojumu kvalifikācijas atzīmei piemērojamajiem pilotu sertificēšanas standartiem saskaņā ar 14. *CFR* 61.65. punkta a) apakšpunkta 5) daļu.

3) Pirms instrumentālo lidojumu prasmju pārbaudes (*IPC*) aklimatizācijas lidojumu veic *FAA* lidojumu instruktors, kuram instruktora sertifikātā ir norādītas tiesības veikt instrumentālos lidojumus ar lidmašīnu Amerikas Savienotajās valstīs (14. *CFR* 61.195. punkta c) apakšpunkts).

b) Personai, kas piesakās *FAA* instrumentālo lidojumu kvalifikācijas atzīmei, ir jāiesniedz pieteikums, ievērojot *TIP-L* C iedaļas 1. papildinājumu, saskaņā ar 14. *CFR* 61.13. punkta a) apakšpunktu.

c) Lai tiktu izdota *FAA* instrumentālo lidojumu kvalifikācijas atzīme, pretendentam ir jāiesniedz *FAA* veidlapa 8710-1, derīga ārvalstu apliecības pārbaudes vēstule, derīgs zināšanu pārbaudes ziņojums un jāizpilda instrumentālo lidojumu prasmju pārbaude *FAA* pilnvarota eksaminētāja, *ASI* vai *AST* uzraudzībā Amerikas Savienotajās Valstīs. Vadot *IPC* un attiecīgā gadījumā citus aktuālās pieredzes apliecinājuma uzdevumus saskaņā ar attiecīgajiem pilotu sertificēšanas standartiem, *FAA* pilnvarotais eksaminētājs izpilda piemērojamos norādījumus, kas publicēti *FAA* Rīkojumā 8900.2 “General Aviation Airman Designee Handbook” [Vispārējās aviācijas pilotu kandidātu rokasgrāmata]. Pēc IPC sekmīgas nokārtošanas FAA pilnvarotais eksaminētājs ierakstīs apstiprinājumu pilota lidojumu grāmatiņā saskaņā ar 14. CFR 61.13. punkta a) apakšpunktu.

d) Sekmīgi nokārtots *IPC* nav pilota aktuāluma apliecinājums katrā lidmašīnu kategorijā, attiecībā uz kuru viņam ir piešķirta kvalifikācijas atzīme un ar kuru viņš plāno lidot kapteiņa (*PIC*) statusā. Pilotam ir jāizpilda nesenas lidojumu pieredzes prasība, lai lidotu *PIC* statusā, kā norādīts 14. *CFR* 61.57. punkta d) apakšpunktā.

e) Pretendentam ir jāiesniedz visi *TIP-L* C iedaļas 1. papildinājumā norādītie dokumenti *FAA* pilnvarotajam eksaminētājam, *ASI* vai *AST*, kas nepieciešami *FAA* veidlapas 8710-1 “Pieteikuma veidlapa pilota sertifikāta un/vai kvalifikācijas atzīmes saņemšanai” apstrādei.

PIEZĪME. *ASI, AST* vai *FAA* pilnvarotais eksaminētājs pārliecināsies, ka papildus visai citai FAA veidlapas 8710-1 I iedaļā sniegtajai būtiskajai informācijai pēc sekmīgas instrumentālā lidojuma kvalifikācijas pārbaudes nokārtošanas ir atzīmēta instrumentālā lidojuma kvalifikācijas pārbaudes aile.Tas liecinās, ka ir izpildītas 3. pielikuma prasības, lai *FAA* izdotu instrumentālo lidojumu kvalifikācijas atzīmi.

2.3.6. Ierobežojumi

Pretendentam ir jāizpilda 2.2.6. punkta prasības.

### 3. Kvalifikācijas atzīmju derīguma termiņa pagarināšana un atjaunošana

*FAA* pilota sertifikātu izdod bez derīguma termiņa; tomēr *FAA* pilota sertifikāta izmantošanas tiesības ir atkarīgas no aktuāluma prasībām *FAA* aviācijas sistēmā. Visiem pilotiem ir jāievēro 14. *CFR* 61. daļā noteiktās aktuāluma prasības.

### 4. Papildu kvalifikācijas atzīmju konversija pēc sākotnējās konversijas

4.1. Pēc sākotnējās konversijas *FAA* privātpilota sertifikātā var iekļaut papildu kvalifikācijas atzīmes, kas ietilpst 3. pielikuma piemērošanas jomā. Pretendentam ir jāizpilda attiecīgās prasības attiecībā uz kvalifikācijas atzīmi.

4.2. Visas kvalifikācijas atzīmes, kas neietilpst 3. pielikuma piemērošanas jomā, tiks izdotas saskaņā ar piemērojamo tiesību normu.

### 5. Pārsūdzība un konfliktu risināšana

Ja *FAA* anulē vai ierobežo *FAA* pilota sertifikātu, to nevar pārsūdzēt ES dalībvalstij.

### 1. papildinājums. Administratīvā procedūra, lai pieteiktos *FAA* privātpilota sertifikāta un/vai instrumentālo lidojumu kvalifikācijas atzīmes saņemšanai, pamatojoties uz ES *FCL* daļas pilota apliecību

### 1. ES *FCL* daļas apliecību un instrumentālo lidojumu kvalifikācijas atzīmju pārbaude

**1.1.** Pirms *FAA* sertifikāta un/vai kvalifikācijas atzīmes pieteikuma sagatavošanas *FAA* pārbauda ES *FCL* daļas pilota apliecības derīgumu. Lai to izdarītu, pilotam ir jāiesniedz aizpildīta *FAA* veidlapa 8060-71 “Ārvalstu apliecības un veselības apliecības autentiskuma pārbaudes veidlapa” [*Verification of Authenticity of Foreign License, and Medical Certificate Form*]. Veidlapa ir pieejama tiešsaistē:

http://www.faa.gov/licenses\_certificates/airmen\_certification/foreign\_license\_verification/).

Veidlapai papildus ir jāpievieno ES *FCL* daļas apliecības kopija.

**1.2.** Pārbaudes pieteikums

1.2.1. Pretendentam ir jāiesniedz AFB-720 aizpildīta *FAA* veidlapa 8060-71 vismaz 90 dienas pirms tikšanās ar *FAA* pilnvaroto eksaminētāju, pie kura pretendents plāno pieteikties *FAA* pilota apliecībai, tiklīdz ir izpildījis visas apliecības konversijas prasības.

1.2.2. Pretendents var AFB-720 iesniegt *FAA* veidlapu 8060-71 un saistītos dokumentus pa e-pastu, faksu vai ar integrētās pilotu sertificēšanas un kvalifikācijas atzīmes pieteikšanas (*IACRA*) tīmekļa vietnes starpniecību.

|  |  |  |
| --- | --- | --- |
| Pasta adrese: |  | Federālā aviācijas administrācija  Lidotāju sertifikācijas nodaļa [*Airman Certification Branch*] (AFB-720)  *P.O.* *Box 25082*  *Oklahoma City, OK 73125-0082* |
| Fakss: |  | +1 405 954-9922 |
| *IACRA*: |  | https://iacra.faa.gov |

**1.3.** Pilotam ir jānorāda, kurā *FSDO* atrašanās vietā vai jurisdikcijas birojā, kurā ir iecelts *FAA* pilnvarotais eksaminētājs, ir gaidāms pieteikums.

**1.4.** Pilotam saskaņā ar 14. *CFR* 61.13. punkta a) apakšpunktu ir jāpievieno salasāma ES *FCL* daļas pilota apliecības un veselības apliecības vai apstiprinājuma kopija.

1.4.1. Ja pārbaudei iesniegtajā pieteikumā un dokumentācijā trūkst kādas informācijas vai tā nav salasāma, tas tiks paziņots pretendentam un tiks lūgts atkārtoti nosūtīt trūkstošos vai nesalasāmos dokumentus.

1.4.2. Iesniedzot pieteikumu, pretendentam ir jābūt izdotai vismaz trešās klases *FAA* veselības apliecībai. Lai aizpildītu *FAA* veidlapu 8060-71, trešās klases *FAA* veselības apliecība pretendentam nav nepieciešama.

**1.5.** *FAA* lūgs aviācijas iestādei pārbaudīt dokumentu sākotnējo izdošanu, un Transporta drošības administrācija (*TSA*) veiks drošības apdraudējuma novērtēšanu.

1.5.1. Atsevišķas aviācijas iestādes pirms aizpildītas *FAA* veidlapas 8060-71 iesniegšanas var pieprasīt, lai tiktu aizpildītas papildu veidlapas un veikts maksājums. Visas veidlapas vai maksājumi, ko pieprasa aviācijas iestāde, kas izdevusi sākotnējo dokumentu, ir jānosūta tieši šai aviācijas iestādei.

1.5.2. Tas, ka *TSA* ir veikusi drošības novērtējumu, nenozīmē, ka ārvalstu pilotam ir izdota atļauja mācībām.

**1.6.** Pretendents saņems no *FAA* ārvalstu pārbaudes vēstuli, tiklīdz pārbaudes process tiks pabeigts. Tiklīdz pilots ir saņēmis ārvalstu pārbaudes vēstuli ar pozitīvu atzinumu, pilots var plānot tikšanos ar pilnvarotu eksaminētāju.

1.6.1. Drošības ierobežojumu dēl, pretendentam ierodoties *FSDO*, ir jānorunā tikšanās.

1.6.2. Ja pretendents piesakās pie *FAA* eksaminētāja citā vietā, nevis *FSDO*, ar eksaminētāju var sazināties un ārvalstu izraudzīto pilotu eksaminētāju (*DPE*) sarakstu var atrast tīmekļa vietnē https://av-info.faa.gov/DesigneeSearch.asp.

**1.7.** Ārvalstu pārbaudes vēstules ir derīgas 6 mēnešus, ja vien pilota apliecības derīguma termiņš nebeidzas agrāk.

### 2. Pieteikšanās *FAA* pilota sertifikāta un instrumentālo lidojumu kvalifikācijas atzīmes saņemšanai

**2.1.** Lai pieteiktos *FAA* pilota sertifikātam, *FAA FSDO* personiski vai ar *FAA* pilnvarota eksaminētāja starpniecību ir jāiesniedz *FAA* veidlapa 8710-1 “Pieteikuma veidlapa pilota sertifikāta un/vai kvalifikācijas atzīmes saņemšanai”. Pieteikuma veidlapa pilota sertifikāta un/vai kvalifikācijas atzīmes saņemšanai ir pieejama elektroniski tīmekļa vietnē https://www.faa.gov/forms/index.cfm/go/document.information/documentID/1031493 vai izmantojot *IACRA* (https://iacra.faa.gov).

**2.2.** *ASI*, *AST* vai pilnvarotais eksaminētājs, kurš norīkots veikt *FAA* pilota sertifikāta konversijas apstrādi, pārliecināsies, ka veidlapa 8710-1 ir aizpildīta saskaņā ar instrukciju un *FAA* Rīkojuma 8900.1 5. sējuma 1. nodaļas 3. iedaļu.

**2.3.** *ASI*, *AST* vai pilnvarotajam eksaminētājam saskaņā ar *FAA* Rīkojumu un *TSA* drošības prasībām, saņemot pieteikumu, ir jāpārbauda pretendenta identifikācija.

2.3.1. Pieļaujamās identifikācijas metodes cita starpā ir derīga

ASV izdota transportlīdzekļa vadītāja apliecība, valsts izdota identifikācijas karte, pase un citu veidu identifikācijas dokumenti, kas ļauj eksaminētājam pārbaudīt pretendenta identitāti. Identifikācijas dokumentam ir jābūt spēkā esošam un derīgam.

2.3.2. Identificēšanai jāizmanto pretendenta oficiālais fotoattēls, pretendenta paraksts un pretendenta dzīvesvietas adrese, ja tā atšķiras no pasta adreses. Šī informācija var tikt sniegta vairākos identifikācijas dokumentos.

**2.4.** Pretendenta pastāvīgā pilota reģistrā tiks iekļauts derīgs zināšanu pārbaudes ziņojums.

**2.5.** Pieteikuma dokumentiem ir jāpievieno derīga ārvalstu pārbaudes vēstule.

### 3. *FAA* pilota sertifikāta un instrumentālo lidojumu kvalifikācijas atzīmes izdošana

#### 3.1. Pilota pagaidu sertifikāti un instrumentālo lidojumu kvalifikācijas atzīmes

3.1.1. Ja pretendents atbilst šā nolīguma 3. pielikuma prasībām, *ASI*, *AST* vai pilnvarotais eksaminētājs izdod pagaidu *FAA* privātpilota sertifikātu un/vai instrumentālo lidojumu kvalifikācijas atzīmi.

3.1.2. Pilota pagaidu sertifikāts ir derīgs 120 dienas. Ja ir pagājis šis laika posms kopš izdošanas un pretendents nav saņēmis pastāvīgo pilota sertifikātu, tas vairs nav derīgs. Pretendentam ir jāsazinās ar pilnvaroto eksaminētāju, kas izdevis pilota pagaidu sertifikātu, lai pārliecinātos, ka pieteikuma apstrāde ir noritējusi pareizi.

#### 3.2. Pilota pastāvīgie sertifikāti un instrumentālo lidojumu kvalifikācijas atzīmes

Pilota pastāvīgais sertifikāts tiks nosūtīts pilotam uz *FAA* veidlapā 8710-1 norādīto adresi 120 dienu laikā.

### 4. Jautājumu gadījumā sazināties ar Pilotu sertifikācijas nodaļu (AFB-720)

|  |  |  |
| --- | --- | --- |
| Darba laiks: |  | no pirmdienas līdz piektdienai,  no plkst. 7.30 līdz plkst. 16.00 pēc centrālā laika |
| Tālrunis: |  | +1 (866) 878-2498 |
| E-pasta adrese: |  | http://registry.faa.gov/Airmenemail/AirmenEmail.aspx |
| Fakss: |  | +1 (405) 954-4105 |
| Pasta adrese: |  | *Federal Aviation Administration Airmen*  *Certification Branch (AFB-720)*  *P.O.* *Box 25082*  *Oklahoma City, OK 73125-0082* |

### 2. papildinājums. Saites uz tīmekļa vietnēm, kur ir pieejamas *FAA* veidlapas

*FAA* veidlapu tīmekļa vietne: http://www.faa.gov/forms/.

Saite uz *FAA* veidlapu 8710-1 “Pieteikuma veidlapa pilota sertifikāta un/vai kvalifikācijas atzīmes saņemšanai”: https://www.faa.gov/forms/index.cfm/go/document.information/documentID/1031493.

Saite uz *FAA* veidlapu 8060-71 “Ārvalstu apliecības un veselības apliecības autentiskuma pārbaudes veidlapa”: https://www.faa.gov/forms/index.cfm/go/document.information/documentID/186251.

# D. iedaļa. Stāšanās spēkā un izbeigšana

**1.** Šī *TIP-L* stājas spēkā 180 dienas pēc tam, kad abas puses to ir parakstījušas.

**2.** Šī *TIP-L* ir spēkā līdz tās izbeigšanai. Šo *TIP-L* var izbeigt jebkura puse, iesniedzot otrai pusei rakstveida paziņojumu sešdesmit (60) dienas iepriekš. Šīs *TIP-L* izbeigšana neietekmē saskaņā ar to pirms izbeigšanas veikto darbību spēkā esamību.

# E. iedaļa. Pilnvarojums

*FAA* un *EASA* piekrīt šīs *TIP-L* noteikumiem, ko apliecina abu iestāžu pienācīgi pilnvaroto pārstāvju paraksti.

|  |  |  |
| --- | --- | --- |
| **Amerikas Savienoto Valstu Federālā aviācijas administrācija** |  | **Eiropas Savienības Aviācijas drošības aģentūra** |
|  |  |  |
| **Riks Domingo [*Rick Domingo*]** Datums  Direktors  Lidojumu standartu dienests |  | **Jespers Rasmusens [*Jesper Rasmussen*]**Datums  Lidojumu standartu direktors |